title: Regolament ta’ Implimentazzjoni tal-Kummissjoni (UE) Nru 94/2014 tal- 31 ta’ Jannar 2014 li japprova l-jodju, inkluż il-jodju polivinilpirrolidon bħala sustanza attiva eżistenti għall-użu fil-prodotti bijoċidali għall-prodotti tat-tipi 1, 3, 4 u 22  Test b’relevanza għaż-ŻEE

text:
               1.2.2014

               MT

               Il-Ġurnal Uffiċjali tal-Unjoni Ewropea

               L 32/23

         REGOLAMENT TA’ IMPLIMENTAZZJONI TAL-KUMMISSJONI (UE) Nru 94/2014
   tal-31 ta’ Jannar 2014
   li japprova l-jodju, inkluż il-jodju polivinilpirrolidon bħala sustanza attiva eżistenti għall-użu fil-prodotti bijoċidali għall-prodotti tat-tipi 1, 3, 4 u 22
   (Test b’relevanza għaż-ŻEE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (UE) Nru 528/2012 tal-Parlament Ewropew u tal-Kunsill tat-22 ta’ Mejju 2012 dwar it-tqegħid fis-suq u l-użu tal-prodotti bijoċidali (1), u partikolarment it-tielet sottoparagrafu tal-Artikolu 89(1) tiegħu,
   Billi:

               (1)

               Ir-Regolament tal-Kummissjoni (KE) Nru 1451/2007 (2) jistabbilixxi elenku ta’ sustanzi attivi li għandhom jiġu vvalutati, bil-għan li possibbilment jiġu inklużi fl-Anness I, IA jew IB tad-Direttiva 98/8/KE tal-Parlament Ewropew u tal-Kunsill (3). Din il-lista kienet tinkludi l-jodju.

               (2)

               Il-jodju ġie evalwat skont l-Artikolu 11(2) tad-Direttiva 98/8/KE għall-użu fi prodotti tat-tip 1, prodotti bijoċidali għall-iġjene umana, fi prodotti tat-tip 3, prodotti bijoċidali għall-iġjene veterinarja, fi prodotti tat-tip 4, diżinfettanti għall-postijiet fejn jinżammu l-ikel u l-għalf, u fi prodotti tat-tip 22, likwidi li jintużaw għall-ibbalzmar u t-tassidermija, kif iddefiniti fl-Anness V ta’ dik id-Direttiva, li jikkorrispondu rispettivament mal-prodotti tat-tipi 1, 3, 4 u 22 kif iddefiniti fl-Anness V tar-Regolament (UE) Nru 528/2012.

               (3)

               Id-dejta li tressqet għall-fini tal-evalwazzjoni ippermettiet li jsiru konklużjonijiet dwar il-jodju polivinilpirrolidon ukoll.

               (4)

               L-Isvezja nħatret l-Istat Membru Relatur u ressqet ir-rapport tal-awtorità kompetenti, flimkien mar-rakkomandazzjonijiet, lill-Kummissjoni fit-20 ta’ April 2011 skont l-Artikolu 14(4) u (6) tar-Regolament (KE) Nru 1451/2007.

               (5)

               Ir-rapport tal-awtorità kompetenti ġie analizzat mill-Istati Membri u mill-Kummissjoni. Skont l-Artikolu 15(4) tar-Regolament (KE) Nru 1451/2007, ir-riżultati tal-analiżi ġew inkorporati, fil-Kumitat Permanenti dwar il-Prodotti Bijoċidali fit-13 ta’ Diċembru 2013, f’rapport ta’ valutazzjoni.

               (6)

               Minn dak ir-rapport jidher li wieħed jista’ jistenna li dawn il-prodotti bijoċidali li jintużaw għall-prodotti tat-tipi 1, 3, 4, u 22 u li fihom il-jodju, jissodisfaw ir-rekwiżiti stipulati fl-Artikolu 5 tad-Direttiva 98/8/KE, kemm-il darba jkunu sodisfatti l-kundizzjonijiet speċifikati fl-Anness ta’ dan ir-Regolament.

               (7)

               Għaldaqstant, jixraq li l-jodju, inkluż il-jodju polivinilpirrolidon, jiġi approvat għall-użu fil-prodotti bijoċidali għall-prodotti tat-tipi 1, 3. 4 u 22.

               (8)

               Billi l-evalwazzjonijiet ma indirizzawx in-nanomaterjali, l-approvazzjonijiet ma għandhomx ikopru tali materjali skont l-Artikolu 4(4) tar-Regolament (UE) Nru 528/2012.

               (9)

               L-evalwazzjoni ma indirizzatx l-inkorporazzjoni tal-prodotti bijoċidali li fihom il-jodju f’materjali u f’oġġetti maħsuba biex jiġu f’kuntatt dirett jew indirett mal-ikel skont it-tifsira tal-Artikolu 1(1) tar-Regolament (KE) Nru 1935/2004 tal-Parlament Ewropew u tal-Kunsill (4). Dawn il-materjali jistgħu jeħtieġu l-istabbiliment ta’ limiti speċifiċi fuq il-migrazzjoni fl-ikel, kif imsemmi fl-Artikolu 5(1)(e) tar-Regolament (KE) Nru 1935/2004. Għaldaqstant, l-approvazzjoni ma għandhiex tkopri tali użu sakemm il-Kummissjoni ma tkunx stabbiliet tali limiti jew ikun ġie stabbilit, skont dak ir-Regolament, li dawn il-limitazzjonijiet mhumiex meħtieġa.

               (10)

               Għandu jitħalla jgħaddi perjodu ta’ żmien raġonevoli qabel ma tiġi approvata sustanza attiva, biex l-Istati Membri, il-partijiet interessati, u fejn xieraq il-Kummissjoni, jitħejjew biex jissodisfaw ir-rekwiżiti l-ġodda li jirriżultaw.

               (11)

               Il-miżuri stipulati f’dan ir-Regolament huma skont l-opinjoni tal-Kumitat Permanenti dwar il-Prodotti Bijoċidali,

         ADOTTAT DAN IR-REGOLAMENT:
   Artikolu 1
   Skont l-ispeċifikazzjonijiet u l-kundizzjonijiet stabbiliti fl-Anness, il-jodju, inkluż il-jodju polivinilpirrolidon, għandu jiġi approvat bħala sustanza attiva għall-użu fil-prodotti bijoċidali għall-prodotti tat-tipi 1, 3, 4 u 22.
   Artikolu 2
   Dan ir-Regolament għandu jidħol fis-seħħ fl-20 jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.

      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussell, il-31 ta’ Jannar 2014.

            Għall-Kummissjoni

            Il-President

         José Manuel BARROSO

      (1)  ĠU L 167, 27.6.2012, p. 1.

      (2)  Ir-Regolament tal-Kummissjoni (KE) Nru 1451/2007 tal-4 ta’ Diċembru 2007 dwar it-tieni fażi tal-programm ta’ ħidma ta’ 10 snin imsemmi fl-Artikolu 16(2) tad-Direttiva 98/8/KE tal-Parlament Ewropew u tal-Kunsill rigward it-tqegħid fis-suq ta’ prodotti bijoċidali (ĠU L 325, 11.12.2007, p. 3).

      (3)  Id-Direttiva 98/8/KE tal-Parlament Ewropew u tal-Kunsill tas-16 ta’ Frar 1998 dwar it-tqegħid fis-suq tal-prodotti bijoċidali (ĠU L 123, 24.4.1998, p. 1).

      (4)  Ir-Regolament (KE) Nru 1935/2004 tal-Parlament Ewropew u tal-Kunsill tas-27 ta’ Ottubru 2004 dwar materjali u oġġetti maħsuba biex jiġu f’kuntatt mal-ikel u li jħassar id-Direttivi 80/590/KEE u 89/109/KEE (ĠU L 338, 13.11.2004, p. 4).

      ANNESS

                  L-isem Komuni

                  L-isem tal-IUPAC In-Numri ta’ Identifikazzjoni

                  Grad minimu tal-purezza tas-sustanza attiva (1)

                  Id-data tal-approvazzjoni

                  Id-data ta’ skadenza tal-approvazzjoni

                  Tip ta’ prodotti

                  Kundizzjonijiet speċifiċi (2)

                  Jodju (inkluż il-jodju polivinilpirrolidon)

                  L-isem tal-IUPAC:
                  Jodju
                  Nru tal-KE: 231-442-4
                  Nru tal-CAS: 7553-56-2
                  L-isem tal-IUPAC:
                  Jodju polivinilpirrolidon
                  Nru tal-KE: mhux applikabbli,
                  Nru tal-CAS: 25655-41-8

                  995 g/kg jodju
                  Għall-jodju polivinilpirrolidon: il-kontenut tal-jodju għandu jkollu purità ta’ 995 g/kg

                  fl-1 ta’ Settembru 2015

                  It-31 ta’ Awwissu 2025

                  1

                  Il-valutazzjoni tal-prodott għandha tagħti attenzjoni partikolari lill-esponimenti, ir-riskji u l-effikaċja marbuta ma’ kull użu kopert minn applikazzjoni għall-awtorizzazzjoni, iżda mhux indirizzati fil-valutazzjoni tar-riskju tas-sustanza attiva fil-livell tal-Unjoni.

                  3

                  Il-valutazzjoni tal-prodott għandha tagħti attenzjoni partikolari lill-esponimenti, ir-riskji u l-effikaċja marbuta ma’ kwalunkwe użu kopert minn applikazzjoni għall-awtorizzazzjoni, iżda mhux indirizzati fil-valutazzjoni tar-riskju tas-sustanza attiva fil-livell tal-Unjoni.
                  L-awtorizzazzjonijiet huma soġġetti għall-kundizzjonijiet li ġejjin:
                  Għall-prodotti li jistgħu jwasslu għar-residwi fl-ikel jew fl-għalf, għandha tiġi vverifikata l-ħtieġa li jiġu ddefiniti livelli massimi tar-residwi (MRLs) ġodda jew li jiġu emendati l-livelli massimi tar-residwi eżistenti skont ir-Regolament (KE) Nru 470/2009 tal-Parlament Ewropew u tal-Kunsill (3) jew ir-Regolament (KE) Nru 396/2005 tal-Parlament Ewropew u tal-Kunsill (4) u għandha tittieħed kull miżura xierqa ta’ mitigazzjoni biex ikun żgurat li l-MRLs applikabbli ma jinqabżux.

                  4

                  Il-valutazzjoni tal-prodott għandha tagħti attenzjoni partikolari lill-esponimenti, ir-riskji u l-effikaċja marbuta ma’ kull użu kopert minn applikazzjoni għall-awtorizzazzjoni, iżda mhux indirizzati fil-valutazzjoni tar-riskju tas-sustanza attiva fil-livell tal-Unjoni.
                  L-awtorizzazzjonijiet huma soġġetti għall-kundizzjonijiet li ġejjin:

                              (1)

                              Għall-prodotti li jistgħu jwasslu għar-residwi fl-ikel jew fl-għalf, għandha tiġi vverifikata l-ħtieġa li jiġu ddefiniti livelli massimi tar-residwi (MRLs) jew li jiġu emendati l-livelli massimi tar-residwi eżistenti skont ir-Regolament (KE) Nru 470/2009 jew ir-Regolament (KE) Nru 396/2005 u għandha tittieħed kull miżura xierqa ta’ mitigazzjoni biex ikun żgurat li l-MRLs applikabbli ma jinqabżux.

                              (2)

                              Il-prodotti li fihom il-jodju ma għandhomx jiġu inkorporati f’materjali u oġġetti maħsuba biex jiġu f’kuntatt mal-ikel fi ħdan it-tifsira tal-Artikolu 1(1) tar-Regolament (KE) Nru 1935/2004, sakemm il-Kummissjoni ma tkunx stabbiliet limiti speċifiċi fuq il-migrazzjoni tal-jodju fl-ikel jew ma jkunx ġie stabbilit skont dak ir-Regolament li dawn il-limiti ma jkunux meħtieġa.

                  22

                  Il-valutazzjoni tal-prodott għandha tagħti attenzjoni partikolari lill-esponimenti, lir-riskji u lill-effikaċja marbuta ma’ kull użu kopert minn applikazzjoni għall-awtorizzazzjoni, iżda mhux indirizzata fil-valutazzjoni tar-riskju tas-sustanza attiva fil-livell tal-Unjoni.
                  L-awtorizzazzjonijiet huma soġġetti għal din il-kundizzjoni li ġejja:
                  Għandhom jiġu stabbiliti proċeduri operattivi sikuri u miżuri organizzativi adegwati għall-utenti professjonali. Meta l-esponiment ma jkunx jista’ jitnaqqas għal livell aċċettabbli b’mezzi oħrajn, il-prodotti għandhom jiġu użati bit-tagħmir protettiv personali adegwat.

         (1)  Il-purezza indikata f’din il-kolonna kienet il-grad minimu ta’ purezza tas-sustanza attiva użata għall-evalwazzjoni li saret skont l-Artikolu 8 tar-Regolament (UE) Nru 528/2012. Is-sustanza attiva fil-prodott imqiegħed fis-suq tista’ tkun ta’ purezza ugwali jew differenti, jekk tkun ġiet ippruvata teknikament ekwivalenti għas-sustanza attiva evalwata.

         (2)  Għall-implimentazzjoni tal-prinċipji komuni tal-Anness VI tar-Regolament (UE) Nru 528/2012, il-kontenut u l-konklużjonijiet tar-rapport ta’ valutazzjoni huma disponibbli fis-sit tal-Internet tal-Kummissjoni: http://ec.europa.eu/comm/environment/biocides/index.htm

         (3)  Ir-Regolament (KE) Nru 470/2009 tal-Parlament Ewropew u tal-Kunsill tas-6 ta’ Mejju 2009 li jistabbilixxi l-proċeduri Komunitarji għall-istabbiliment ta’ limiti ta’ residwi ta’ sustanzi farmakoloġikament attivi fl-oġġetti tal-ikel li joriġinaw mill-annimali u li jħassar ir-Regolament tal-Kunsill (KEE) Nru 2377/90 u li jemenda d-Direttiva 2001/82/KE tal-Parlament Ewropew u tal-Kunsill u r-Regolament (KE) Nru 726/2004 tal-Parlament Ewropew u tal-Kunsill (ĠU L 152, 16.6.2009, p. 11).

         (4)  Ir-Regolament (KE) Nru 396/2005 tal-Parlament Ewropew u tal-Kunsill tat-23 ta’ Frar 2005 dwar il-livelli massimi ta’ residwu ta’ pestiċidi fi jew fuq ikel u għalf li joriġina minn pjanti u annimali u jemenda d-Direttiva tal-Kunsill 91/414/KEE (ĠU L 70, 16.3.2005, p. 1).


title: Regolament ta’ Implimentazzjoni tal-Kummissjoni (UE) Nru 866/2011 tad- 29 ta’ Awwissu 2011 li jistabbilixxi l-valuri standard tal-importazzjoni għad-determinazzjoni tal-prezz ta' dħul ta' ċertu frott u ħxejjex

text:
               30.8.2011

               MT

               Il-Ġurnal Uffiċjali tal-Unjoni Ewropea

               L 223/3

         REGOLAMENT TA’ IMPLIMENTAZZJONI TAL-KUMMISSJONI (UE) Nru 866/2011
   tad-29 ta’ Awwissu 2011
   li jistabbilixxi l-valuri standard tal-importazzjoni għad-determinazzjoni tal-prezz ta' dħul ta' ċertu frott u ħxejjex
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament tal-Kunsill (KE) Nru 1234/2007 tat-22 ta' Ottubru 2007 li jistabbilixxi organizzazzjoni komuni ta' swieq agrikoli u dwar dispożizzjonijiet speċifiċi għal ċerti prodotti agrikoli (Ir-Regolament Waħdieni dwar l-OKS) (1),
   Wara li kkunsidrat ir-Regolament ta’ Implimentazzjoni tal-Kummissjoni (UE) Nru 543/2011 tas-7 ta’ Ġunju 2011 li jippreskrivi regoli dettaljati dwar l-applikazzjoni tar-Regolament tal-Kunsill (KE) Nru 1234/2007 fir-rigward tas-setturi tal-frott u l-ħxejjex u tal-frott u l-ħxejjex ipproċessati (2), u b’mod partikolari l-Artikolu 136(1) tiegħu,
   Billi:
   Ir-Regolament ta’ Implimentazzjoni (UE) Nru 543/2011 jistipula, skont ir-riżultat tan-negozjati kummerċjali multilaterali taċ-ċiklu tal-Urugwaj, il-kriterji li bihom il-Kummissjoni tiffissa l-valuri standard għall-importazzjonijiet minn pajjiżi terzi, għall-prodotti u għall-perjodi stipulati fl-Anness XVI, il-Parti A tiegħu,
   ADOTTAT DAN IR-REGOLAMENT:
   Artikolu 1
   Il-valuri standard tal-importazzjoni msemmija fl-Artikolu 136 tar-Regolament ta’ Implimentazzjoni (UE) Nru 543/2011 huma stipulati fl-Anness għal dan ir-Regolament.
   Artikolu 2
   Dan ir-Regolament għandu jidħol fis-seħħ fit-30 ta’ Awwissu 2011.

      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussell, id-29 ta’ Awwissu 2011.

            Għall-Kummissjoni, f'isem il-President,
         José Manuel SILVA RODRÍGUEZ

            Direttur Ġenerali għall-Agrikoltura u l-Iżvilupp Rurali

      (1)  ĠU L 299, 16.11.2007, p. 1.

      (2)  ĠU L 157, 15.6.2011, p. 1.

      ANNESS
      il-valuri fissi tal-importazzjoni għad-determinazzjoni tal-prezz ta' dħul ta' ċertu frott u ħaxix

                  (EUR/100 kg)

                  Kodiċi NM

                  Kodiċi tal-pajjiż terz (1)

                  Valur fiss tal-importazzjoni

                  0702 00 00

                  AR

                  35,6

                  EC

                  29,1

                  MK

                  48,0

                  ZA

                  77,2

                  ZZ

                  47,5

                  0707 00 05

                  TR

                  137,0

                  ZZ

                  137,0

                  0709 90 70

                  EC

                  41,0

                  TR

                  126,8

                  ZZ

                  83,9

                  0805 50 10

                  AR

                  71,7

                  BR

                  41,3

                  CL

                  81,4

                  PY

                  41,8

                  TR

                  67,0

                  UY

                  74,8

                  ZA

                  83,4

                  ZZ

                  65,9

                  0806 10 10

                  EG

                  142,0

                  MA

                  176,1

                  TR

                  125,0

                  ZZ

                  147,7

                  0808 10 80

                  AR

                  118,9

                  BR

                  56,6

                  CL

                  113,7

                  CN

                  52,4

                  NZ

                  113,3

                  US

                  142,8

                  ZA

                  83,6

                  ZZ

                  97,3

                  0808 20 50

                  AR

                  132,0

                  CI

                  48,9

                  CN

                  69,9

                  NZ

                  91,3

                  TR

                  125,9

                  ZA

                  103,0

                  ZZ

                  95,2

                  0809 30

                  TR

                  125,2

                  ZZ

                  125,2

                  0809 40 05

                  BA

                  42,9

                  ZZ

                  42,9

         (1)  In-nomenklatura tal-pajjiżi ffissata mir-Regolament tal-Kummissjoni (KE) Nru 1833/2006 (ĠU L 354, 14.12.2006, p. 19). Il-kodiċi “ZZ” jirrappreżenta “oriġini oħra”.


title: Regolament ta' Implimentazzjoni tal-Kummissjoni (UE) 2016/99 tas-16 ta' Ottubru 2015 li jistabbilixxi standards tekniċi ta' implimentazzjoni fir-rigward tad-determinazzjoni tal-funzjonament operattiv tal-kulleġġi ta' superviżuri skont id-Direttiva 2013/36/UE tal-Parlament Ewropew u tal-Kunsill (Test b'rilevanza għaż-ŻEE)

text:
               28.1.2016

               MT

               Il-Ġurnal Uffiċjali tal-Unjoni Ewropea

               L 21/21

         REGOLAMENT TA' IMPLIMENTAZZJONI TAL-KUMMISSJONI (UE) 2016/99
   tas-16 ta' Ottubru 2015
   li jistabbilixxi standards tekniċi ta' implimentazzjoni fir-rigward tad-determinazzjoni tal-funzjonament operattiv tal-kulleġġi ta' superviżuri skont id-Direttiva 2013/36/UE tal-Parlament Ewropew u tal-Kunsill
   (Test b'rilevanza għaż-ŻEE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat id-Direttiva 2013/36/UE tal-Parlament Ewropew u tal-Kunsill tas-26 ta' Ġunju 2013 dwar l-aċċess għall-attività tal-istituzzjonijiet ta' kreditu u s-superviżjoni prudenzjali tal-istituzzjonijiet ta' kreditu u tad-ditti tal-investiment, li temenda d-Direttiva 2002/87/KE u li tħassar id-Direttivi 2006/48/KE u 2006/49/KE (1), u b'mod partikolari l-Artikolu 51(5) u l-Artikolu 116(5) tagħha,
   Billi:

               (1)

               Il-proċess tal-istabbiliment u l-aġġornament tal-immappjar tal-entitajiet ta' grupp fl-Unjoni u f'pajjiżi terzi għandu jkun immexxij mis-superviżur konsolidanti li għandu jara li l-membri potenzjali tal-kulleġġ ikollhom il-possibbiltà li jikkummentaw u jipprovdu l-kontribut tagħhom għal dan l-eżerċizzju sabiex jiġi żgurat li l-entitajiet kollha ta' grupp jiġu identifikati b'mod effiċjenti u l-immappjar ikun jirrifletti informazzjoni preċiża u aġġornata dwar l-entitajiet, inklużi l-fergħat tal-grupp. Sabiex it-twettiq tal-eżerċizzju ta' mmappjar jiġi ffaċilitat, sabiex jiġi żgurat li l-informazzjoni kollha meħtieġa tinġabar u tiġi riflessa fl-immappjar tal-grupp ta' stituzzjonijiet, u sabiex jitnaqqsu l-kosti tal-konformità kemm għas-superviżur konsolidanti jew tal-awtoritajiet kompetenti tal-Istat Membru ta' domiċilju u ta' membri oħra tal-kulleġġ, l-immappjar għandu jsir bl-użu ta' mudell komuni.

               (2)

               Meta s-superviżur konsolidanti jkollu l-intenzjoni li jistieden lil awtoritajiet kompetenti tal-Istati Membri ospitanti fejn ikunu stabbiliti fergħat mhux sinifikanti, l-awtoritajiet superviżorji ta' pajjiżi terzi, u awtoritajiet rilevanti oħra li jipparteċipaw fil-kulleġġ bħala osservaturi, jeħtieġ li dan jara li l-membri tal-kulleġġ ikunu infurmati minn qabel b'din l-intenzjoni u li jingħataw żmien xieraq sabiex jivvalutaw, jaqblu fuq jew joġġezzjonaw għal din il-proposta. Biex jiġi żgurat li l-proċess ikun ġestit b'mod xieraq, is-superviżur konsolidanti għandu l-ewwel jistieden lill-awtoritajiet eliġibbli li jsiru membri tal-kulleġġ, u mbagħad jipproċedi bi stediniet għal osservaturi potenzjal tal-kulleġġ.

               (3)

               Qabel ma jaċċettaw stedina indirizzata mis-superviżur konsolidanti lill-osservaturi potenzjal tal-kulleġġ, dawk l-osservaturi potenzjali għandhom ikunu konxji tal-kundizzjonijiet tal-parteċipazzjoni tagħhom kif miftiehma mis-superviżur konsolidanti u l-membri tal-kulleġġ. Is-superviżur konsolidanti għandu jkun obbligat jinkludi l-kundizzjonijiet tal-parteċipazzjoni tal-osservaturi fl-arranġamenti bil-miktub ta' koordinazzjoni u kooperazzjoni tal-kulleġġ.

               (4)

               Il-proċess tal-konklużjoni u tal-emendar tal-arranġamenti bil-miktub ta' koordinazzjoni u kooperazzjoni għandu jitmexxa mis-superviżur konsolidanti li għandu jara li l-membri tal-kulleġġ ikollhom il-possibilità li jikkummentaw u jipprovdu l-kontribut tagħhom għall-arranġamenti proposti, inklużi l-kundizzjonijiet tal-parteċipazzjoni tal-osservaturi. Sabiex jiġi żgurat li l-arranġamenti konklużi minn kulleġġi superviżorji jkunu konsistenti, f'termini ta' struttura u ta' dispożizzjonijiet koperti, filwaqt li fl-istess ħin jagħtu lok għal flessibbiltà kif xieraq għall-inklużjoni ta' arranġamenti u ftehimiet speċifiċi għall-kulleġġ, dawn għandhom jiġu żviluppati skont mudell komuni.

               (5)

               Meta jkun qed jorganizza l-konsultazzjoni mal-membri tal-kulleġġ dwar diversi aspetti operattivi tal-ħidma tal-kulleġġ, is-superviżur konsolidanti għandu jikkomunika b'mod ċar skadenza xierqa sa meta jkunu mistennija jaslu l-kummenti u l-fehmiet tal-membri tal-kulleġġ.

               (6)

               Filwaqt li jiġu rikonoxxuti d-diversi kompiti superviżorji li s-superviżur konsolidanti u l-membri l-oħra tal-kulleġġ ikunu jridu jwettqu, u l-kumplessità tagħhom, il-frekwenza minima mistennija ta' laqgħat tal-kulleġġ għandha tkun iffissata għal darba f'sena.

               (7)

               Minħabba li l-kulleġġi superviżorji jistgħu jiġu organizzati b'substrutturi differenti, huwa essenzjali li jiġi żgurat li l-membri kollha tal-kulleġġ ikunu infurmati fil-waqt u kif xieraq dwar id-diskussjonijiet u d-deċiżjonijiet meħuda taħt substrutturi speċifiċi.

               (8)

               Għas-salvagwardja tal-kunfidenzjalità tal-informazzjoni li tiġi skambjata bejn is-superviżur konsolidanti jew l-awtoritajiet kompetenti tal-Istat Membru ta' domiċilju u l-membri tal-kulleġġ, il-kulleġġi tas-superviżuri għandhom jiġu mħeġġa biex jużaw mezzi ta' komunikazzjoni siguri.

               (9)

               L-operat effiċjenti u effettiv tal-kulleġġi tas-superviżuri jitlob li l-membri tal-kulleġġ jiskambjaw l-informazzjoni kollha meħtieġa biex ikunu jistgħu jivvalutaw u jieħdu miżuri biex jipproteġu l-interessi tad-depożitaturi u tal-investituri fl-Istati Membri tagħhom u biex jipproteġu l-istabbiltà finanzjarja fi ħdan l-Unjoni. Għalhekk, jekk is-superviżur konsolidanti iqis li biċċa tagħrif partikolari ma tkunx ta' rilevanza għal membru tal-kulleġġ, is-superviżur konsolidanti għandu jiġġustifika d-deċiżjoni tiegħu wara li jkun ikkonsultat ma' dak il-membru u jkun ipprovdih bl-elementi kollha meħtieġa biex jivvaluta r-rilevanza.

               (10)

               Meta r-rieżami li jkun għaddej tal-permess biex jintużaw mudelli interni jiżvela nuqqasijiet f'konformità mal-Artikolu 101 tad-Direttiva 2013/36/UE, ikun essenzjali li s-superviżur konsolidanti u l-membri tal-kulleġġ li jkunu qed jissorveljaw entitajiet ta' gruppi milquta minn dawn id-dgħufijiet jaħdmu flimkien sabiex jivvalutaw il-materjalità ta' dawn in-nuqqasijiet u jiddeċiedu dwar miżuri xierqa. Kwalunkwe deċiżjoni dwar l-impożizzjoni ta' supplimentazzjonijiet kapitali jew dwar ir-revoka tal-mudell approvat għandha tittieħed b'mod konġunt mis-superviżur konsolidant u l-membri tal-kulleġġ rilevanti.

               (11)

               Sabiex tiġi ffaċilitata l-identifikazzjoni ta' sinjali bikrija ta' twissija, ta' riskji potenzjali u ta' vulnerabbiltajiet għall-infurmar tar-rapport ta' valutazzjoni tar-riskju tal-grupp u r-rapport ta' valutazzjoni tar-riskju tal-likwidità, huwa importanti li s-superviżur konsolidanti u l-membri l-oħra tal-kulleġġ jaqblu minn qabel fuq ġabra ta' indikaturi li għandhom jiġu skambjati mill-inqas fuq bażi annwali. Sabiex jiġu żgurati l-konsistenza u l-komparabbiltà, dawn l-indikaturi għandhom jiġu kkalkulati fuq il-bażi tad-dejta ta' superviżjoni li l-awtoritajiet kompetenti jiġbru skont ir- Regolament ta' Implimentazzjoni tal-Kummissjoni (UE) Nru 680/2014 (2).

               (12)

               Il-proċess tal-istabbiliment u l-aġġornament ta' qafas tal-kulleġġ għal sitwazzjonijiet ta' emerġenza għandu jitmexxa mis-superviżur konsolidanti jew mill-awtoritajiet kompetenti tal-Istat Membru ta' domiċilju li għandu jara li l-membri tal-kulleġġ ikunu jistgħu jikkumentaw u jagħtu l-kontribut tagħhom għall-qafas propost.

               (13)

               Waqt sitwazzjoni ta' emerġenza għandu jkun żgurat li jkun hemm kooperazzjoni effiċjenti u effettiva bejn is-superviżur konsolidanti u l-membri kollha tal-kulleġġ responsabbli mis-superviżjoni ta' entitajiet ta' grupp affettwati jew li x'aktarx li jkunu affettwati mis-sitwazzjoni ta' emerġenza u li l-valutazzjoni tas-sitwazzjoni ta' emerġenza, ir-rispons superviżorju għas-sitwazzjoni ta' emerġenza, u l-monitoraġġ u l-aġġornament ta' dan ir-rispons superviżorji jitwettqu b'mod ikkoordinat b'involviment xieraq tas-superviżur konsolidanti u l-membri kollha tal-kulleġġ responsabbli għas-superviżjoni ta' entitajiet ta' grupp affettwati jew li x'aktarx ikunu affettwati minn dik is-sitwazzjoni ta' emerġenza. Barra minn hekk, jeħtieġ li l-membri kollha tal-kulleġġ jinżammu infurmati mis-superviżur konsolidanti dwar l-elementi ewlenin tad-deċiżjonijiet meħuda jew l-informazzjoni skambjata biex tiġi ttrattata is-sitwazzjoni ta' emerġenza.

               (14)

               Id-dispożizzjonijiet f'dan ir-Regolament huma marbuta mill-qrib waħda mal-oħra, billi jittrattaw il-funzjonament operattiv tal-kulleġġi tas-superviżuri. Sabiex żgur ikun hemm koerenza bejn dawk id-dispożizzjonijiet, li għandhom jidħlu fis-seħħ fl-istess waqt, u sabiex tiġi ffaċilitata perspettiva komprensiva u aċċess kumpatt għalihom minn persuni suġġetti għal dawk l-obbligi, huwa mixtieq li l-istandards tekniċi ta' implimentazzjoni kollha meħtieġa mill-Artikolu 51(5) u l-Artikolu 116(5) tad-Direttiva 2013/36/UE jiġu inklużi f'Regolament wieħed.

               (15)

               Peress li l-maġġoranza l-kbira tal-kulleġġi tas-superviżuri madwar l-UE huma ffurmati f'konformità mal-Artikolu 116 tad-Direttiva 2013/36/UE, jidher li jkun aktar xieraq li l-ewwel jiġi ddeterminat il-funzjonament operattiv tal-kulleġġi skont l-Artikolu 116 tad-Direttiva 2013/36/UE qabel ma jiġi stabbilit dak tal-kulleġġi skont l-Artikolu 51 tad-Direttiva 2013/36/UE, bl-ewwel waħda tidher li hi pjuttost każ ġenerali, it-tieni każ speċjali.

               (16)

               Dan ir-Regolament huwa bbażat fuq l-abbozz tal-istandards tekniċi ta' implimentazzjoni sottomessi mill-Awtorità Superviżorja Ewropea (l-Awtorità Bankarja Ewropea) (ABE) lill-Kummissjoni Ewropea.

               (17)

               L-ABE wettqet konsultazzjonijiet pubbliċi miftuħa dwar l-abbozz tal-istandards tekniċi ta' implementazzjoni li fuqhom huwa bbażat dan ir-Regolament, analizzat il-kostijiet u l-benefiċċji potenzjali relatati u talbet l-opinjoni tal-Grupp tal-Partijiet Bankarji Interessati stabbilit skont l-Artikolu 37 tar-Regolament (UE) Nru 1093/2010 tal-Parlament Ewropew u tal-Kunsill (3),

         ADOTTAT DAN IR-REGOLAMENT:
   KAPITOLU 1

      DISPOŻIZZJONIJIET ĠENERALI

   Artikolu 1
   Is-suġġett
   Dan ir-Regolament jiddetermina l-funzjonament operattiv tal-kulleġġ tas-superviżuri (“il-kulleġġ”), iffurmat f'konformità mal-Artikolu 116 u l-Artikolu 51(3) tad-Direttiva 2013/36/UE.
   KAPITOLU 2

      IL-FUNZJONAMENT OPERATTIV TAL-KULLEĠĠI FFURMATI SKONT L-ARTIKOLU 116 TAD-DIRETTIVA 2013/36/UE

      TAQSIMA 1

         L-istabbiliment u l-funzjonament tal-kulleġġi

   Artikolu 2
   L-istabbiliment u l-aġġornament tal-immappjar ta' grupp ta' istituzzjonijiet
   1.   Is-superviżur konsolidanti jissottometti l-abbozz ta' mmappjar, imħejji skont l-Artikolu 2 tar-Regolament Delegat tal-Kummissjoni (UE) 2016/98 (4), lill-awtoritajiet eliġibbli li jsiru membri tal-kulleġġ skont l-Artikolu 3(1) tar-Regolament Delegat (UE) 2016/98 (minn hawn'il quddiem “membri potenzjali tal-kulleġġ”), u jistedinhom jipprovdu l-opinjonijiet tagħhom u jindikaw l-iskadenza propizja għat-tressiq ta' dawn il-fehmiet.
   2.   Għall-finijiet tal-finalizzazzjonijiet tal-immappjar, u bla ħsara għall-applikazzjoni tal-Artikolu 51 tad-Direttiva 2013/36/UE, is-superviżur konsolidanti jikkunsidra kwalunkwe fehma u riżerva espressa mill-membri potenzjali tal-kulleġġ.
   3.   Malli sseħħ il-finalizzazzjoni, is-superviżur konsolidanti jikkomunika l-immappjar tal-grupp lill-membri potenzjali kollha tal-kulleġġ.
   4.   Is-superviżur konsolidanti jaġġorna l-immappjar, filwaqt li japplika l-proċess definit fil-paragrafi 1 sa 3, mill-inqas fuq bażi annwali jew aktar ta' spiss fil-każ li jkun hemm bidliet sinifikanti fl-istruttura tal-grupp.
   5.   Is-superviżur konsolidanti juża l-mudell fl-Anness I għall-istabbiliment u l-aġġornament tal-immappjar ta' grupp ta' istituzzjonijiet.
   Artikolu 3
   L-istabbiliment ta' kulleġġ
   1.   Biex jistabbilixxi kulleġġ, is-superviżur konsolidanti jagħmel il-passi li ġejjin:

               (a)

               is-superviżur konsolidanti jibgħat l-istediniet lill-awtoritajiet li ssir referenza għalihom fl-Artikolu 3(1) tar Regolament Delegat (UE) 2016/98;

               (b)

               is-superviżur konsolidanti jinnotifika lill-membri tal-kulleġġ li jkunu aċċettaw l-istedina kif imsemmi fil-paragrafu 3 ta' dan l-Artikolu bl-intenzjoni tiegħu li jibgħat stedina lill-awtoritajiet kompetenti ta' fergħa mhux sinifikanti biex jipparteċipaw bħala osservaturi fil-kulleġġ skont l-Artikolu 3(2) tar- Regolament Delegat (UE) 2016/98.

               (c)

               is-superviżur konsolidanti jinnotifika lill-membri tal-kulleġġ li jkunu aċċettaw l-istedina kif imsemmi fil-paragrafu 3 ta' dan l-Artikolu bl-intenzjoni tiegħu li jibgħat stedina lil awtorità ta' superviżjoni ta' pajjiż terz biex tipparteċipa bħala osservatur fil-kulleġġ skont l-Artikolu 3(3) tar- Regolament Delegat (UE) 2016/98.

               (d)

               is-superviżur konsolidanti jinnotifika lill-membri tal-kulleġġ li jkunu aċċettaw l-istedina kif imsemmi fil-paragrafu 3 ta' dan l-Artikolu bl-intenzjoni tiegħu li jibgħat stedina lil kwalunkwe awtorità li ssir referenza għaliha fl-Artikolu 3(4) tar- Regolament Delegat (UE) 2016/98 biex jipparteċipaw bħala osservatur fil-kulleġġ.

         Għall-finijiet tal-punti (b), (c) u (d) tal-ewwel subparagrafu, in-notifika tkun akkumpanjata mill-proposta tas-superviżur konsolidanti dwar il-kundizzjonijiet tal-parteċipazzjoni tal-osservatur fil-kulleġġ li għandhom jiġu inklużi fl-arranġamenti bil-miktub ta' koordinazzjoni u kooperazzjoni f'konformità mal-Artikolu 5(c) tar- Regolament Delegat (UE) 2016/98.
   Barra minn hekk, għall-fini tal-punt (c) tal-ewwel subparagrafu, in-notifika tkun akkumpanjata mill-opinjoni tas-superviżur konsolidanti dwar il-valutazzjoni tal-ekwivalenza tar-rekwiżiti dwar kunfidenzjalità u segretezza professjonali applikabbli għall-awtorità superviżorja tal-pajjiż terz.
   In-notifika li ssir referenza għaliha fit-tieni subparagrafu tistabbilixxi skadenza xierqa li fi ħdanha kull membru tal-kulleġġ li ma jaqbilx ikun jista', bil-miktub, jesprimi l-oġġezzjoni motivata bis-sħiħ tiegħu għal kwalunkwe aspett tal-proposta jew opinjoni tas-superviżur konsolidanti.
   2.   Wara li jintlaħaq ftehim bejn il-membri kollha tal-kulleġġ fuq proposta, ħaġa li tiġi dedotta mis-superviżur konsolidanti jekk ma tkun ġiet espressal-ebda oġġezzjoni sa tmiem l-iskadenza, is-superviżur konsolidanti jibgħat l-istedina lill-awtorità msemmija fil-punti (b), (c) jew (d) tal-paragrafu 1 biex issir osservatur tal-kulleġġ. L-istedina tkun akkumpanjata mill-kundizzjonijiet tal-parteċipazzjoni tal-osservatur kif maqbul mill-membri tal-kulleġġ u tkun inkluża fl-arranġamenti miktuba ta' koordinazzjoni u kooperazzjoni.
   3.   L-awtoritajiet li jirċievu stedina biex isiru membri jew osservaturi jiksbu dan l-istatus meta l-istedina tiġi aċċettata. L-awtoritajiet li jirċievu stedina biex isiru osservaturi jaċċettaw ukoll il-kundizzjonijiet tal-parteċipazzjoni bħala osservaturi kif innotifikat lilhom mis-superviżur konsolidanti.
   4.   L-awtoritajiet li ssir referenza għalihom fil-punti (b), (c) u (d) tal-paragrafu 1 jistgħu jitolbu li jsiru osservaturi ta' kulleġġ. It-talba rilevanti tiġi indirizzata lis-superviżur konsolidanti. Meta s-superviżur konsolidanti jiddeċiedi li jistieden lil dawn l-awtoritajiet biex jipparteċipaw fil-kulleġġ bħala osservaturi, japplika l-proċessi li ssir referenza għalihom fil-punti (b), (c) u (d) tal-paragrafu 1, kif applikabbli.
   Artikolu 4
   L-istabbiliment u l-aġġornament tal-listi ta' kuntatt
   1.   Is-superviżur konsolidanti iżomm u jikkondividi d-dettalji sħaħ ta' kuntatt, inklużi dettalji għall-kuntatt barra mill-ħinijiet tal-uffiċċju li għandhom jintuża matul sitwazzjonijiet ta' emerġenza fil-komunikazzjoni tiegħu mal-membri u l-osservaturi tal-kulleġġ bl-użu tal-mudell fl-Anness II. Il-lista tal-kuntatt u l-lista tal-kuntatt ta' emerġenza għandha tiġi mehmuża mal-arranġamenti bil-miktub ta' koordinazzjoni u kooperazzjoni li ssir referenza għalihom fl-Artikolu 5 tar-Regolament Delegat (UE) 2016/98.
   2.   Il-membri tal-kulleġġ jagħtu d-dettalji ta' kuntatt tagħhom lis-superviżur konsolidanti u jinfurmaw lis-superviżur konsolidanti b'kull tibdil f'dawk id-dettalji mingħajr dewmien bla bżonn.
   3.   Kwalunkwe verżjoni aġġornata tal-lista ta' kuntatt u l-lista ta' kuntatt ta' emerġenza tiġi kkomunikata mis-superviżur konsolidanti lill-membri tal-kulleġġ.
   Artikolu 5
   Konklużjoni u emendi tal-arranġamenti bil-miktub ta' koordinazzjoni u kooperazzjoni
   1.   Is-superviżur konsolidanti jħejji l-proposti tiegħu għall-konklużjoni ta' arranġamenti bil-miktub ta' koordinazzjoni u kooperazzjoni skont l-Artikolu 115tad-Direttiva 2013/36/UE u l-Artikolu 5 tar-Regolament Delegat (UE) 2016/98.
   2.   Is-superviżur konsolidanti jikkomunika l-proposta tiegħu lill-membri tal-kulleġġ u jistedinhom jagħtu l-fehmiet tagħhom u jindikaw l-iskadenza xierqa għat-tressiq ta' dawn il-fehmiet.
   3.   Għall-finijiet tal-iffinalizzar tal-arranġamenti bil-miktub għall-koordinazzjoni u l-kooperazzjoni, is-superviżur konsolidanti jikkunsidra kull opinjoni u riżerva espressa mill-membri tal-kulleġġ u jispjega, jekk meħtieġ, ir-raġuni għaliex ma għandhomx ikunu inkorporati.
   4.   Malli sseħħ il-finalizzazzjoni, is-superviżur konsolidanti jikkomunika l-arranġamenti bil-miktub ta' kooperazzjoni u koordinazzjoni lill-membri tal-kulleġġ.
   5.   Jekk jitqies meħtieġ mis-superviżur konsolidanti u l-membri tal-kulleġġ, l-implimentazzjoni tal-arranġamenti bil-miktub ta' koordinazzjoni u kooperazzjoni jitqiegħdu għall-prova permezz ta' eżerċizzji ta' simulazzjoni jew bi kwalunkwe mod ieħor, kif xieraq.
   6.   Is-superviżur konsolidanti u l-membri tal-kulleġġ jikkunsidraw il-ħtieġa li jiġu emendati l-arranġamenti bil-miktub ta' koordinazzjoni u kooperazzjoni fil-każ ta' bidliet f'xi elementi tagħhom skont l-Artikolu 5 tar-Regolament Delegat (UE) 2016/98.
   L-arranġamenti bil-miktub ta' koordinazzjoni u kooperazzjoni jiġu emendati sabiex jiġi rifless kwalunkwe tibdil fil-kompożizzjoni tal-kulleġġ.
   Xi elementi tal-arranġamenti bil-miktub ta' koordinazzjoni u kooperazzjoni li jirreferu għall-qafas tal-kulleġġ, fit-tħejjija għal sitwazzjonijiet ta' emerġenza u matulhom, jiġu eżaminati mis-superviżur konsolidanti u l-membri tal-kulleġġ fuq bażi perjodika skont kif jiġi stabbilit f'dawn l-arranġamenti.
   7.   Is-superviżur konsolidanti u l-membri tal-kulleġġ jemendaw l-arranġamenti bil-miktub ta' koordinazzjoni u kooperazzjoni skont il-proċess deskritt fil-paragrafi 1 sa 4.
   8.   Is-superviżur konsolidanti juża l-mudell fl-Anness II biex jikkonkludi u jemenda l-arranġamenti bil-miktub ta' koordinazzjoni u kooperazzjoni.
   Artikolu 6
   L-aspetti operattivi tal-laqgħat u l-attivitajiet tal-kulleġġ
   1.   Il-kulleġġi jorganizzaw mill-anqas laqgħa waħda fiżika kull sena. Madankollu, is-superviżur konsolidanti, bil-kunsens tal-membri kollha tal-kulleġġ, u wara li jkun ikkunsidra l-ispeċifiċitajiet tal-grupp, jista' jistabbilixxi frekwenza differenti ta' laqgħat fiżiċi.
   2.   Is-superviżur konsolidanti jistabbilixxi b'mod ċar l-objettivi tal-laqgħat tal-kulleġġ. Is-superviżur konsolidanti jara li dawk l-obbjettivi jiġu riflessi fl-aġenda tal-laqgħat u jistieden lill-membri kollha tal-kulleġġ biex jipproponu punti addizzjonali fl-aġenda. Is-superviżur konsolidanti jikkunsudra kull proposta dwar punti fl-aġenda li jsiru mill-membri tal-kulleġġ u jispjega, jekk mitlub, ir-raġuni għaliex ma għandhomx ikunu inkorporati.
   3.   Is-superviżur konsolidanti u l-membri tal-kulleġġ li huma involuti f'xi attività partikolari jew laqgħa tal-kulleġġ, jiskambjaw id-dokumenti u l-kontributi għal dokumenti ta' ħidma minn żmien biżżejjed qabel biex il-parteċipanti kollha f'laqgħa tal-kulleġġ ikunu jistgħu jikkontribwixxu b'mod attiv għal dawn id-diskussjonijiet.

      TAQSIMA 2

         L-ippjanar u l-koordinazzjoni ta' attivitajiet superviżorji f'sitwazzjonijiet ta' kontinwità operattiva

   Artikolu 7
   Qafas ġenerali għall-iskambju ta' informazzjoni bejn is-superviżur konsolidanti, il-membri tal-kulleġġ u l-osservaturi
   1.   Meta s-superviżur konsolidanti jirċievi l-informazzjoni li ssir referenza għaliha fl-Artikolu 9(3) tar-Regolament Delegat (UE) 2016/98 minn xi membri tal-kulleġġ, jittrasmettiha:

               (a)

               lill-membri l-oħra tal-kulleġġ;

               (b)

               lill-osservaturi, skont kif is-superviżur konsolidanti jara li jkun xieraq u skont it-termini tal-parteċipazzjoni tagħhom fil-kulleġġ.

         2.   Jekk is-superviżur konsolidanti iqis li xi informazzjoni li ssir referenza għaliha fil-paragrafu 1 ma tkunx rilevanti għal xi membru partikolari tal-kulleġġ, huwa jikkonsulta minn qabel lil dak il-membru u jipprovdilu punti ewlenin ta' informazzjoni li tippermetti lil dak il-membru biex jistabbilixi r-rilevanza attwali tagħha.
   3.   Meta l-kulleġġ ikun organizzat f'substrutturi diversi, is-superviżur konsolidanti jżomm lill-membri kollha tal-kulleġġ informati għalkollox u fil-ħin, dwar l-azzjonijiet meħudin jew il-miżuri mwettqa fi substrutturi differenti tal-kulleġġ.
   4.   Is-superviżur konsolidanti u l-membri tal-kulleġġ jilħqu qbil dwar il-mezzi għall-iskambju ta' informazzjoni u jispeċifikaw dan il-ftehim fl-arranġamenti bil-miktub ta' koordinazzjoni u kooperazzjoni li ssir referenza għalihom fl-Artikolu 5 tar-Regolament Delegat (UE) 2016/98.
   Artikolu 8
   Rieżami kontinwu tal-permess biex jintużaw approċċi interni
   1.   Meta r-rekwiżiti għall-applikazzjoni ta' approċċ intern f'konformità mal-Artikolu 143(1), l-Artikolu 151(4) jew (9), l-Artikolu 283, l-Artikolu 312(2), jew l-Artikolu 363 tar-Regolament (UE) Nru 575/2013 ma jibqgħux jiġu ssodisfati minn l-ebda waħda mill-istituzzjonijiet awtorizzati fi Stat Membru, inkluża l-istituzzjoni prinċipali tal-UE, jew fejn ikunu ġew identifikati dgħufijiet skont l-Artikolu 101 tad-Direttiva 2013/36/UE minn kwalunkwe membru relevanti tal-kulleġġ fi ħdan it-tifsira tal-Artikolu 11(1) tar-Regolament Delegat (UE) 2016/98, is-superviżur konsolidanti u dak il-membru tal-kulleġġ jaħdmu flimkien, f'konsultazzjoni sħiħa, sabiex flimkien jaqblu dwar ir-revoka tal-permess tal-użu tal-approċċ, fuq l-impożizzjoni ta' supplimentazzjonijiet kapitali jew dwar ir-restrizzjoni tal-użu tal-mudell intern kif issir referenza għalih fl-Artikolu 11(2)(c) u (d) ta' dak ir-Regolament Delegat.
   2.   Id-deċiżjoni dwar ir-revoka ta' mudell approvat tittieħed b'mod konġunt mis-superviżur konsolidant u l-membri relevanti tal-kulleġġ rilevanti li jissorveljaw entitajiet li jużaw il-mudell approvat u li jkunu milquta mill-ineffiċjenzi identifikati skont il-paragrafu 1. Il-kooperazzjoni bejn is-superviżur konsolidanti u dawk il-membri tal-kulleġġ issegwi l-proċess stabbilit mid-dispożizzjonijiet tar-Regolament ta' Implimentazzjoni tal-Kummissjoni (UE) 2016/100 (5).
   3.   Id-deċiżjoni li tirriżulta fl-impożizzjoni ta' supplimentazzjonijiet kapitali tittieħed permezz tal-proċess tad-deċiżjonijiet konġunti dwar il-kapital skont l-Artikolu 113(1)(a) tad-Direttiva 2013/36/UE.
   4.   Is-superviżur konsolidanti jinforma lill-membri l-oħra kollha tal-kulleġġ dwar id-deċiżjonijiet meħuda skont il-paragrafu 1, fejn ikun iqis li tali informazzjoni x'aktarx li taffettwa l-attivitajiet l-oħra tal-kulleġġ jew tkun essenzjali għall-eżerċizzju tal-kompiti ta' membri oħra tal-kulleġġ.
   Artikolu 9
   Notifika ta' estensjonijiet mhux materali jew bidliet f'mudelli interni
   1.   Fil-każ ta' estensjonijiet ta' mudell mhux materjali, jew ta' bidliet li jaffettwaw kwalunkwe istituzzjoni awtorizzata fi Stat Membru, inkluża l-impriża ewlenija tal-UE, is-superviżur konsolidanti jinforma mingħajr dewmien lill-membri kollha relevanti tal-kulleġġ fi ħdan it-tifsira tal-Artikolu 11(1) tar-Regolament Delegat (UE) 2016/98 b'dawk l-estensjonijiet jew il-bidliet.
   2.   Membri relevanti tal-kulleġġ skont it-tifsira tal-Artikolu 11(1) tar-Regolament Delegat (UE) 2016/98 jinfurmaw lis-superviżur konsolidanti bi kwalunkwe bidliet jew estensjonijiet mhux materjali li jaffettwaw kwalunkwe istituzzjonijiet taħt il-mandat superviżorju ta' dak il-membru relevanti tal-kulleġġ.
   3.   Meta xi membru relevanti tal-kulleġġ skont it-tifsira tal-Artikolu 11(1) tar-Regolament Delegat (UE) 2016/98 ikollu xi preokkupazzjoni rigward il-klassifikazzjoni ta' estensjoni jew bidla bħala mhux materjali, huwa jikkomunika dawn il-preokkupazzjonijiet lis-superviżur konsolidanti li jgħaddi din l-informazzjoni lill-membri relevanti l-oħra tal-kulleġġ fi ħdan it-tifsira tal-Artikolu 11(1) tar-Regolament Delegat (UE) 2016/98.
   Meta s-superviżur konsolidanti jkollu preokkupazzjonijiet rigward il-klassifikazzjoni ta' estensjoni jew bidla bħala mhux materjali, huwa jikkomunika dawn il-preokkupazzjonijiet lill-membri relevanti kollha tal-kulleġġ skont it-tifsira tal-Artikolu 11(1) tar-Regolament Delegat (UE) 2016/98;
   Is-superviżur konsolidanti u l-membri relevanti tal-kulleġġ skont it-tifsira tal-Artikolu 11(1) tar-Regolament Delegat (UE) 2016/98 jiddiskutu d-dettalji ta' dawk il-preokkupazzjonijiet sabiex tintlaħaq veduta komuni dwar il-materjalità tal-estensjoni jew il-bidla.
   4.   Meta s-superviżur konsolidanti u l-membri relevanti tal-kulleġġ skont it-tifsira tal-Artikolu 11(1) tar-Regolament Delegat (UE) 2016/98 ikunu jikkunsidraw li l-estensjonijiet jew bidliet għal mudell intern ikunu ġew ikklassifikati b'mod żbaljat mill-istituzzjoni kkonċernata bħala mhux materjali, huma jinfurmaw lil dik l-istituzzjoni mingħajr dewmien.
   Artikolu 10
   L-iskambju ta' informazzjoni rigward sinjali bikrija ta' twissija, riskji potenzjali u vulnerabilitajiet
   1.   Is-superviżur konsolidanti u l-membri tal-kulleġġ li jipparteċipaw fl-iżvilupp ta' rapport ta' valutazzjoni tar-riskju tal-grupp li ssir referenza għalih fl-Artikolu 113(2)(a) tad-Direttiva 2013/36/UE jew tar-rapport ta' valutazzjoni tar-riskju tal-likwidità tal-grupp imsemmi fl-Artikolu 113(2)(b) ta' dik id-Direttiva għall-finijiet li jintlaħqu deċiżjonijiet konġunti dwar rekwiżiti prudenzjali speċifiċi għall-istituzzjoni skont dak l-Artikolu jilħqu qbil bejniethom dwar indikaturi biex jiġu identifikati sinjali bikrija ta' twissija, riskji u vulnerabbiltajiet potenzjali li ssir referenza għalihom fl-Artikolu 12 tar-Regolament Delegat (UE) 2016/98.
   Dawn l-indikaturi jiġu kkalkulati abbażi tal-informazzjoni li l-awtoritajiet kompetenti jiġbru mingħand l-istituzzjonijiet taħt superviżjoni skont ir- Regolament ta' Implimentazzjoni (UE) Nru 680/2014.
   L-indikaturi miftiehma jiġu stipulati fl-arranġamenti bil-miktub ta' koordinazzjoni u kooperazzjoni skont l-Artikolu 5(l) tar-Regolament Delegat (UE) 2016/98.
   2.   Kull membru tal-kulleġġ li ssir referenza għalih fil-paragrafu 1 jikkomunika lis-superviżur konsolidanti l-valuri tal-indikaturi miftiehma għall-istituzzjonijiet taħt il-kompetenzi superviżorji tiegħu, kif rilevanti.
   3.   Is-superviżur konsolidanti ixerred il-valuri msemmija fil-paragrafu 2 u l-valuri tal-indikaturi miftiehma għall-impriża ewlenija tal-UE u f'livell konsolidat, lil kull membru tal-kulleġġ li ssir referenza għalih fil-paragrafu 1.
   4.   Is-superviżur konsolidanti u l-membri tal-kulleġġ li ssir referenza għalihom fil-paragrafu 1 jiskambjaw il-valuri tal-indikaturi miftiehma tal-anqas fuq bażi annwali, jew aktar spiss jekk ikun hemm qbil min-naħa ta' dawn l-awtoritajiet kompetenti.
   Artikolu 11
   L-istabbiliment u l-aġġornament tal-programm ta' eżami superviżorju tal-kulleġġ
   1.   Hekk kif ikunu ntlaħqu d-deċiżjonijiet konġunti dwar rekwiżiti prudenzjali speċifiċi għall-istituzzjoni skont l-Artikolu 113 tad- Direttiva 2013/36/UE, il-membri tal-kulleġġ jagħtu l-kontribut tagħhom lis-superviżur konsolidanti għall-finijiet li jiġi stabbilit pogramm ta'eżami superviżorju tal-kulleġġ li ssir referenza għalih fl-Artikolu 116(1)(c) tad-Direttiva 2013/36/UE f'konformità mal-Artikolu 16 tar-Regolament Delegat (UE) 2016/98.
   2.   Wara li jirċievi l-kontribuzzjonijiet mill-membri tal-kulleġġ, is-superviżur konsolidanti jħejji abbozz ta' programm ta' eżami superviżorju tal-kulleġġ.
   3.   Is-superviżur konsolidanti jiċċirkola l-programm ta' eżami superviżorju tal-kulleġġ lill-membri tal-kulleġġ u jistedinhom jagħtu l-fehmiet tagħhom dwar l-oqsma ta' ħidma konġunta u li jindikaw l-iskadenza xierqa għat-tressiq ta' dawn il-fehmiet.
   4.   Għall-finijiet tal-iffinalizzar tal-programm ta' eżami superviżorju tal-kulleġġ, is-superviżur konsolidanti jikkunsidra kull opinjoni u riżerva espressa mill-membri tal-kulleġġ u jispjega, jekk ikun meħtieġ, ir-raġuni għaliex ma għandhomx ikunu inkorporati.
   5.   Malli sseħħ il-finalizzazzjoni, is-superviżur konsolidanti jikkomunika l-programm ta' eżami superviżorju tal-kulleġġ lill-membri tal-kulleġġ.
   6.   Il-programm ta' eżami superviżorju tal-kulleġġ jiġi aġġornat mill-inqas fuq bażi annwali, jew aktar ta' spiss jekk jitqies meħtieġ bħala riżultat tal-proċess ta' rieżami u evalwazzjoni superviżorju skont l-Artikolu 97 tad-Direttiva 2013/36/UE, jew bħala riżultat ta' deċiżjonijiet konġunti dwar rekwiżiti prudenzjali speċifiċi għall-istituzzjoni f'konformità mal-Artikolu 113 ta' din id-Direttiva.
   7.   Is-superviżur konsolidanti jaġġorna l-programm ta' eżami superviżorju tal-kulleġġ skont il-proċess iddefinit fil-paragrafi 1 sa 5.

      TAQSIMA 3

         L-ippjanar u l-koordinazzjoni ta' attivitajiet superviżorji bi tħejjija għal sitwazzjonijiet ta' emerġenza u matulhom

   Artikolu 12
   L-istabbiliment u l-aġġornament tal-qafas tal-kulleġġ għal sitwazzjonijiet ta' emerġenza
   1.   Is-superviżur konsolidanti jipprepara l-proposta tiegħu għall-istabbiliment ta' qafas tal-kulleġġ għal sitwazzjonijiet ta' emerġenza skont l-Artikolu 17 tar-Regolament Delegat (UE) 2016/98.
   2.   Is-superviżur konsolidanti jippreżenta l-proposta tiegħu lill-membri tal-kulleġġ u jistedinhom jipprovdu l-opinjonijiet tagħhom u jindikaw l-iskadenza xierqa għat-tressiq ta' dawn il-fehmiet.
   3.   Is-superviżur konsolidanti jikkunsidra kull proposta u riżerva espressa mill-membri tal-kulleġġ u jispjega, jekk ikun hemm bżonn, ir-raġuni għaliex ma għandhomx ikunu inkorporati.
   4.   Is-superviżur konsolidanti jikkomunika l-verżjoni finali tal-qafas tal-kulleġġ għal sitwazzjonijiet ta' emerġenza lill-membri tal-kulleġġ.
   5.   Is-superviżur konsolidanti u l-membri tal-kulleġġ jikkunsidraw, tal-anqas darba fis-sena, jekk hemmx ħtieġa li jiġi aġġornat il-qafas tal-kulleġġ għal sitwazzjonijiet ta' emerġenza.
   6.   Is-superviżur konsolidanti u l-membri tal-kulleġġ jaġġornaw il-qafas tal-kulleġġ għal sitwazzjonijiet ta' emerġenza billi jsegwu l-proċess deskritt fil-paragrafi 1 sa 4.
   Artikolu 13
   L-iskambju ta' informazzjoni waqt sitwazzjoni ta' emerġenza
   1.   Meta s-superviżur konsolidanti isir konxju ta' sitwazzjoni ta' emerġenza li taffettwa jew li x'aktarx taffettwa istituzzjoni jew fergħa tal-grupp rispettivament awtorizzata jew stabbilita fi Stat Membru, is-superviżur konsolidanti jwissi, mingħajr dewmien żejjed, lill-ABE u lill-membru tal-kulleġġ li jissorvelja l-istituzzjoni jew il-fergħa milquta jew li x'aktarx tintlaqat mis-sitwazzjoni ta' emerġenza.
   2.   Meta stat membru tal-kulleġġ issir konxju minn sitwazzjoni ta' emerġenza li taffettwa jew x'aktarx li taffettwa istituzzjoni jew fergħa tal-grupp rispettivament awtorizzata jew stabbilita fi Stat Membru, il- membru tal-kulleġġ iwissi lis-superviżur konsolidanti mingħajr dewmien żejjed.
   3.   Is-superviżur konsolidanti jiżgura li l-membri l-oħra kollha tal-kulleġġ ikunu infurmati b'mod adegwat dwar l-elementi ewlenin ta' dawn li ġejjin:

               (a)

               il-valutazzjoni superviżorja kkoordinata tas-sitwazzjoni ta' emerġenza kif imsemmi fl-Artikolu 14;

               (b)

               ir-rispons superviżorju kkoordinat kif issir referenza għalih fl-Artikolu 15, inkluż l-azzjonijiet meħuda jew ippjanati li jittieħdu, u l-monitoraġġ tiegħu kif issir referenza għalih fl-Artikolu 16;

               (c)

               il-miżuri bikrija ta' intervent adottati skont l-Artikolu 27, l-Artikolu 28 u l-Artikolu 29 tad-Direttiva 2014/59/UE tal-Parlament Ewropew u tal-Kunsill (6), skont kif relevanti, billi jittieħed kont tan-neċessità tal-koordinazzjoni ta' dawn il-miżuri skont l-Artikolu 30 ta' dik id-Direttiva, jew id-determinazzjoni tal-kundizzjonijiet ta' riżoluzzjoni skont l-Artikolu 32 ta' dik id-Direttiva.

         4.   Meta r-rispons superviżorju ikkoordinat għal sitwazzjoni ta' emerġenza kif imsemmi fl-Artikolu 15 x'aktarx li jkun aktar effiċjenti bl-involviment ta' awtorità ta' riżoluzzjoni fil-livell tal-grupp, l-awtoritajiet ta' riżoluzzjoni tas-sussidjarji jew l-awtoritajiet tar-riżoluzzjoni ta' ġurisdizzjonijiet li fihom ikunu jinsabu fergħat sinifikattivi, banek ċentrali, ministeri kompetenti u skemi ta' garanzija tad-depożiti, is-superviżur konsolidanti jikkunsidra l-involviment ta' dawk l-awtoritajiet.
   5.   Meta sitwazzjoni ta' emerġenza tiġi ristretta għal entità speċifika ta' grupp, is-sitwazzjoni tiġi amministrata mill-membru tal-kulleġġ responsabbli għas-superviżjoni ta' dik l-entità tal-grupp ikkonċernata f'kollaborazzjoni mas-superviżur konsolidanti.
   Artikolu 14
   Il-koordinazzjoni tal-valutazjoni superviżorja ta' sitwazzjoni ta' emerġenza
   1.   Għall-finijiet tal-Artikolu 19 tar-Regolament Delegat (UE) 2016/98, is-superviżur konsolidanti jikkoordina l-iżvilupp ta' abbozz ta' valutazzjoni superviżorja kkoordinata tas-sitwazzjoni ta' emerġenza, abbażi tal-valutazzjoni tiegħu stess u l-evalwazzjoni tal-membri tal-kulleġġ li jagħmlu superviżjoni fuq entitajiet ta' grupp li huma affettwati, jew li x'aktarx li jiġu affettwati, mis-sitwazzjoni ta' emerġenza.
   2.   L-abbozz ta' evalwazzjoni superviżorja kkoordinata tas-sitwazzjoni ta' emerġenza għandha tkopri lill-entitajiet ta' grupp milquta jew li x'aktarx ikunu milquta. L-opinjonijiet u l-evalwazzjonijiet tal-membri tal-kulleġġ responsabbli mis-superviżjoni ta' dawk l-entitajiet ta' grupp jiġu kkunsidrati b'mod xieraq mis-superviżur konsolidanti.
   3.   Meta s-sitwazzjoni ta' emerġenza tkun ristretta għal entita speċifika ta' grupp, il-membru tal-kulleġġ responsabbli għas-superviżjoni ta' dik l-entità tal-grupp iwettaq, f'kooperazzjoni mas-superviżur konsolidanti, l-evalwazzjoni superviżorja tas-sitwazzjoni ta' emerġenza.
   Artikolu 15
   Il-koordinazzjoni tar-reazzjoni superviżorja ta' sitwazzjoni ta' emerġenza
   1.   Għall-finijiet tal-Artikolu 20 tar-Regolament Delegat (UE) 2016/98, is-superviżur konsolidanti jmexxi l-iżvilupp ta' reazzjoni superviżorja kkoordinata għas-sitwazzjoni ta' emerġenza fir-rigward tal-grupp u l-entitajiet tal-grupp affettwati jew li x'aktar jiġu affettwati. L-opinjonijiet u l-evalwazzjonijiet tal-membri tal-kulleġġ responsabbli mis-superviżjoni ta' dawk l-entitajiet ta' grupp jiġu kkunsidrati kif xieraq mis-superviżur konsolidanti.
   2.   Meta s-sitwazzjoni ta' emerġenza tkun ristretta għal entità speċifika ta' grupp, il-membru tal-kulleġġ responsabbli mis-superviżjoni ta' dik l-entità ta' grupp iwettaq, f'kooperazzjoni mas-superviżur konsolidanti, l-iżvilupp tar-reazzjoni superviżorja kkordinata għas-sitwazzjoni ta' emerġenza.
   3.   Is-superviżur konsolidanti u l-membri tal-kulleġġ iwettqu l-kompiti msemmija fil-paragrafi 1 u 2 mingħajr dewmien żejjed.
   4.   L-iżvilupp tal-valutazzjoni superviżorja kkoordinata ta' sitwazzjoni ta' emerġenza kif issir referenza għaliha fl-Artikolu 14, u l-iżvilupp tar-reazzjoni superviżorja kkordinata għal din is-sitwazzjoni ta' emerġenza jistgħu jitmexxew b'mod parallel.
   Artikolu 16
   Il-monitoraġġ u l-aġġornament tar-reazzjoni superviżorja kkoordinata għal sitwazzjoni ta' emerġenza
   1.   Għall-finijiet tal-Artikolu 21 tar-Regolament Delegat (UE) 2016/98, is-superviżur konsolidanti jikkoordina l-monitoraġġ tal-implimentazzjoni tal-azzjonijiet miftiehma stipulati fir-reazzjoni superviżorja kkoordinata li ssir referenza għaliha fl-Artikolu 15.
   2.   Il-membri tal-kulleġġ responsabbli għas-superviżjoni tal-entitajiet ta' grupp affettwati jew li x'aktarx li jiġu affettwati mis-sitwazzjoni ta' emerġenza jinformaw lis-superviżur konsolidanti bl-evoluzzjoni tas-sitwazzjoni ta' emerġenza u l-implimentazzjoni tal-azzjonijiet maqbula relatati mal-entitajiet rispettivi tal-grupp, skont kif ikun rilevanti.
   3.   Kwalunkwe aġġornament dwar il-monitoraġġ tar-reazzjoni superviżorja kkoordinata jiġi pprovdut mis-superviżur konsolidanti lill-membri tal-kulleġġ, inkluż l-ABE, u jkopri l-grupp u l-entitajiet tal-grupp affettwati jew li x'aktarx jiġu affettwati.
   4.   Is-superviżur konsolidanti u l-membri tal-kulleġġ responsabbli mis-superviżjoni tal-entitajiet ta' grupp affettwati jew li x'aktarx li jiġu affettwati mis-sitwazzjoni ta' emerġenza jieħdu f'kunsiderazzjoni l-bżonn li tiġi aġġornata r-reazzjoni superviżorja kkoordinata billi jitieħed kont tal-informazzjoni pprovduta b'mod reċiproku waqt il-monitoraġġ tal-implimentazzjoni tagħha.
   5.   Ir-rekwiżiti stabbiliti fil-paragrafi 1 sa 4 japplikaw mingħajr dewmien żejjed.
   KAPITOLU 3

      FUNZJONAMENT OPERATTIV TA' KULLEĠĠI FFURMATI SKONT L-ARTIKOLU 51(3) TAD-DIRETTIVA 2013/36/UE

      TAQSIMA 1

         L-istabbiliment u l-funzjonament tal-kulleġġi

   Artikolu 17
   L-istabbiliment u l-aġġornament tal-immappjar ta' istituzzjoni, l-istabbiliment ta' kulleġġ, l-istabbiliment u l-aġġornament ta' listi ta' kuntatt, u l-konklużjoni u l-emenda tal-arranġamenti bil-miktub ta' koordinazzjoni u kooperazzjoni
   Fil-każ tal-kulleġġi iffurmati f'konformità mal-Artikolu 51(3) tad- Direttiva 2013/36/UE, l-awtoritajiet kompetenti tal-Istat Membru ta' domiċilju jistabbilixxu u jaġġornaw l-immappjar ta' istituzzjoni, jistabbilixxu kulleġġ, jistabbilixxu u jaġġornaw listi ta' kuntatt, u jikkonkludu u jemendaw arranġamenti bil-miktub ta' koordinazzjoni u kooperazzjoni skont l-Artikoli 2 sa 5 sa fejn dan ikun xieraq.
   Artikolu 18
   L-aspetti operattivi tal-laqgħat u l-attivitajiet tal-kulleġġ
   1.   L-awtoritajiet kompetenti tal-Istat Membru ta' domiċilju jistabbilixxu kooperazzjoni regolari ma' membri tal-kulleġġ li tista' tieħu l-forma ta' laqgħat jew attivitajiet oħra.
   2.   L-organizzazzjoni tal-laqgħat u l-attivitajiet tal-kulleġġ, u l-objettivi tagħhom jiġu kkomunikati mill-awtoritajiet kompetenti tal-Istat Membru ta' domiċilju lill-membri tal-kulleġġ, inkluż l-ABE.
   3.   L-awtoritajiet kompetenti tal-Istat Membru ta' domiċilju jistabbilixxu b'mod ċar l-objettivi tal-laqgħat tal-kulleġġ. L-awtoritajiet kompetenti tal-Istat Membru ta' domiċilju jaraw li dawk l-objettivi jkunu riflessi fil-punti tal-aġenda tal-laqgħat u jistiednu lill-membri kollha tal-kulleġġ biex jipproponu punti addizzjonali fl-aġenda. L-awtoritajiet kompetenti tal-Istati Membru ta' domiċilju jieħdu f'kunsiderazzjoni kull proposta dwar punti fl-aġenda li jsiru mill-membri tal-kulleġġ u jispjegaw, jekk mitluba, ir-raġuni għaliex ma għandhomx ikunu inkorporati.
   4.   L-awtoritajiet kompetenti tal-Istati Membru ta' domiċilju u l-membri tal-kulleġġ li huma involuti f'xi attività jew laqgħa partikolari tal-kulleġġ, jiċċirkolaw id-dokumenti u l-kontributi għal dokumenti ta' ħidma minn żmien biżżejjed qabel biex il-parteċipanti kollha fil-kulleġġ ikunu jistgħu jikkontribwixxu b'mod attiv għal dawn id-diskussjonijiet.

      TAQSIMA 2

         L-ippjanar u l-koordinazzjoni ta' attivitajiet superviżorji f'sitwazzjonijiet ta' kontinwità operattiva

   Artikolu 19
   Il-qafas ġenerali għall-iskambju ta' informazzjoni bejn l-awtoritajiet kompetenti tal-Istat Membru ta' domiċilju, il-membri tal-kulleġġ u l-osservaturi
   1.   Għall-finijiet tal-Artikolu 28(3) tar-Regolament Delegat (UE) 2016/98, il-membri tal-kulleġġ jittrasmettu l-informazzjoni lill-awtoritajiet kompetenti tal-Istat Membru ta' domiċilju.
   2.   L-awtoritajiet kompetenti tal-Istat Membru ta' domiċilju jittrasmettu l-informazzjoni li ssir referenza għaliha fil-paragrafu 1:

               (a)

               lill-membri tal-kulleġġ;

               (b)

               lill-osservaturi, skont kif ikunu jqisu xieraq l-awtoritajiet kompetenti tal-Istat Membru ta' domiċilju u skont il-kundizzjonijiet tal-parteċipazzjoni tagħhom fil-kulleġġ.

         3.   Jekk l-awtoritajiet kompetenti tal-Istat Membru ta' domiċilju jkunu jqisu li xi informazzjoni li ssir referenza għaliha fil-paragrafu 1 ma tkunx rilevanti għal xi membru partikolari tal-kulleġġ, huma jikkonsultaw minn qabel lil dak il-membru u jipprovduh b'punti ewlenin ta' informazzjoni biex dak il-membru ikun jista' jistabbilixxi r-rilevanza attwali tagħha.
   4.   Meta l-kulleġġ ikun organizzat f'substrutturi differenti, l-awtoritajiet kompetenti tal-Istat Membru ta' domiċilju jżomm lill-membri kollha tal-kulleġġ informati bis-sħiħ u fil-ħin, dwar l-azzjonijiet meħudin jew il-miżuri mwettqa f'substrutturi differenti tal-kulleġġ.
   5.   L-awtoritajiet kompetenti tal-Istati Membru ta' domiċilju u l-membri tal-kulleġġ jilħqu qbil dwar il-mezzi għall-iskambju ta' informazzjoni u jispeċifikaw dan il-qbil fl-arranġamenti bil-miktub ta' koordinazzjoni u kooperazzjoni li ssir referenza għalihom fl-Artikolu 5 tar-Regolament Delegat (UE) 2016/98.
   Artikolu 20
   L-istabbiliment u l-aġġornament tal-programm ta' eżami superviżorju tal-kulleġġ
   1.   Għall-finijiet li jiġi stabbilit programm ta' eżami superviżorju tal-kulleġġ li ssir referenza għalih fl-Artikolu 99 tad-Direttiva 2013/36/UE skont l-Artikolu 31 tar-Regolament Delegat (UE) 2016/98, il-membri tal-kulleġġ jipprovdu l-kontribut tagħhom lill-awtoritajiet kompetenti tal-Istat Membru ta' domiċilju.
   2.   Wara li jkunu rċevew il-kontribuzzjonijiet mill-membri tal-kulleġġ, l-awtoritajiet kompetenti tal-Istat Membru ta' domiċilju jħejju abbozz ta' programm ta' eżami superviżorju tal-kulleġġ.
   3.   L-awtoritajiet kompetenti tal-Istat Membru ta' domiċilju jiċċirkolaw l-abbozz ta' programm ta' eżami superviżorju tal-kulleġġ lill-membri tal-kulleġġ u jistidnuhom jipprovdu l-opinjonijiet tagħhom dwar l-oqsma ta' ħidma konġunta u li jindikaw l-iskadenza xierqa għat-tressiq ta' dawn il-fehmiet.
   4.   Għall-finijiet tal-iffinalizzar tal-programm ta' eżami superviżorju tal-kulleġġ, l-awtoritajiet kompetenti tal-Istat Membru ta' domiċilju jikkunsidraw kull opinjoni u riżerva espressa mill-membri tal-kulleġġ u jispjegaw, jekk ikun meħtieġ, ir-raġuni għaliex ma għandhomx ikunu inkorporati.
   5.   Malli sseħħ il-finalizzazzjoni, l-awtoritajiet kompetenti tal-Istat Membru ta' domiċilju jikkomunikaw il-programm ta' eżami superviżorju tal-kulleġġ lill-membri tal-kulleġġ.
   6.   Il-programm ta' eżami superviżorju tal-kulleġġ jiġi aġġornat mill-inqas fuq bażi annwali, jew aktar ta' spiss jekk jitqies meħtieġ bħala riżultat tal-proċess ta' rieżami u evalwazzjoni superviżorju skont l-Artikolu 97 tad-Direttiva 2013/36/UE.
   7.   L-awtoritajiet kompetenti tal-Istat Membru ta' domiċilju jaġġornaw il-programm ta' eżami superviżorju tal-kulleġġ billi jsegwu l-proċess iddefinit fil-paragrafi 1 sa 5.

      TAQSIMA 3

         L-ippjanar u l-koordinazzjoni ta' attivitajiet superviżorji bi tħejjija għal sitwazzjonijiet ta' emerġenza u matulhom

   Artikolu 21
   L-istabbiliment u l-aġġornament tal-qafas tal-kulleġġ għal sitwazzjonijiet ta' emerġenza
   1.   Għall-finijiet tal-istabbiliment tal-qafas tal-kulleġġ f'sitwazzjonijiet ta' emerġenza, l-awtoritajiet kompetenti tal-Istat Membru ta' domiċilju jippreparaw proposta skont l-Artikolu 32 tar-Regolament Delegat (UE) 2016/98.
   2.   L-awtoritajiet kompetenti tal-Istat Membru ta' domiċilju jippreżentaw il-proposta tagħhom lill-membri tal-kulleġġ u jistednuhom jipprovdu l-opinjonijiet tagħhom u jindikaw l-iskadenza xierqa għat-tressiq ta' dawn il-fehmiet.
   3.   L-awtoritajiet kompetenti tal-Istati Membru ta' domiċilju jieħdu f'kunsiderazzjoni kull proposta u riżerva espressa mill-membri tal-kulleġġ u jispjegaw, jekk mitluba, ir-raġuni għaliex ma għandhomx ikunu inkorporati.
   4.   L-awtoritajiet kompetenti tal-Istat Membru ta' domiċilju jikkomunikaw il-verżjoni finali tal-qafas tal-kulleġġ għal sitwazzjonijiet ta' emerġenza lill-membri tal-kulleġġ.
   5.   L-awtoritajiet kompetenti tal-Istat Membru ta' domiċilju u l-membri tal-kulleġġ jikkunsidraw, tal-anqas fuq bażi annwali, il-ħtieġa li jiġi aġġornat il-qafas tal-kulleġġ għal sitwazzjonijiet ta' emerġenza.
   6.   L-awtoritajiet kompetenti tal-Istat Membru ta' domiċilju u l-membri tal-kulleġġ jaġġornaw il-qafas tal-kulleġġ għal sitwazzjonijiet ta' emerġenza billi jsegwu l-proċess deskritt fil-paragrafi 1 sa 4.
   Artikolu 22
   L-iskambju ta' informazzjoni waqt sitwazzjoni ta' emerġenza
   1.   Meta l-awtoritajiet kompetenti tal-Istat Membru ta' domiċilju jsiru jafu b'sitwazzjoni ta' emerġenza li taffettwa, jew li x'aktarx taffettwa, l-istituzzjoni, dawn iwissu lill-ABE u lilll-membri tal-kulleġġ mingħajr dewmien żejjed.
   2.   Meta membru tal-kulleġġ isir konxju minn sitwazzjoni ta' emerġenza li taffettwa, jew x'aktarx taffettwa, xi fergħa fil-ġurisdizzjoni tiegħu, dan għandu jwissi lill-awtoritajiet kompetenti tal-Istat Membru ta' domiċilju mingħajr dewmien żejjed.
   Artikolu 23
   Il-koordinazzjoni tal-valutazjoni superviżorja ta' sitwazzjoni ta' emerġenza
   Għall-finijiet tal-Artikolu 34 tar-Regolament Delegat (UE) 2016/98, l-awtoritajiet kompetenti tal-Istat Membru ta' domiċilju jiċċirkolaw l-evalwazzjoni superviżorja tas-sitwazzjoni ta' emerġenza lill-membri tal-kulleġġ li jagħmlu superviżjoni fuq fergħat affettwati jew li x'aktarx ikunu affettwati mis-sitwazzjoni ta' emerġenza.
   Artikolu 24
   Il-koordinazzjoni u l-monitoraġġ tar-reazzjoni superviżorja għal sitwazzjoni ta' emerġenza
   1.   Għall-finijiet tal-Artikolu 35 tar-Regolament Delegat (UE) 2016/98, l-awtoritajiet kompetenti tal-Istat Membru ta' domiċilju jiżviluppaw reazzjoni superviżorja kkoordinata għal sitwazzjoni ta' emerġenza. Il-fehmiet tal-membri tal-kulleġġ li jissorveljaw fergħat milquta jew li x'aktarx ikun milquta minn din is-sitwazzjoni ta' emerġenza jiġu kkunsidrati b'mod adegwat mill-awtoritajiet kompetenti tal-Istat Membru ta' domiċilju.
   2.   L-awtoritajiet kompetenti tal-Istat Membru ta' domiċilju, fejn ikun relevanti, jikkoordinaw il-monitoraġġ tal-implimentazzjoni ta' kwalunkwe azzjonijiet stabbiliti fir-reazzjoni superviżorja.
   3.   Il-membri tal-kulleġġ jinfurmaw lill-awtoritajiet kompetenti tal-Istat Membru ta' domiċilju dwar l-evoluzzjoni tas-sitwazzjoni ta' emerġenza u l-implimentazzjoni ta' kwalunkwe azzjonijiet miftiehma relatati mal-oqsma fil-ġurisdizzjoni tagħhom.
   4.   Kull aġġornament dwar il-monitoraġġ tar-reazzjoni superviżorja jiġi pprovdut mill-awtoritajiet kompetenti tal-Istat Membru ta' domiċilju lill-membri tal-kulleġġ, inkluż l-ABE.
   5.   L-iżvilupp tal-valutazzjoni superviżorja ta' sitwazzjoni ta' emerġenza kif issir referenza għaliha fl-Artikolu 23, u l-iżvilupp tar-reazzjoni superviżorja għal din is-sitwazzjoni ta' emerġenza jistgħu jitmexxew b'mod parallel.
   Artikolu 25
   Dħul fis-seħħ
   Dan ir-Regolament jidħol fis-seħħ fl-għoxrin jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.

      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussell, is-16 ta' Ottubru 2015.

            Għall-Kummissjoni

            Il-President

         Jean-Claude JUNCKER

      (1)  ĠU L 176, 27.6.2013, p. 338.

      (2)  Ir-Regolament ta' Implimentazzjoni tal-Kummissjoni (UE) Nru 680/2014 tas-16 ta' April 2014 li jistabbilixxi standards tekniċi ta' implimentazzjoni fir-rigward tar-rappurtar superviżorju ta' istituzzjonijiet skont ir-Regolament (UE) Nru 575/2013 tal-Parlament Ewropew u tal-Kunsill (ĠU L 191, 28.6.2014, p. 1).

      (3)  Ir-Regolament (UE) Nru 1093/2010 tal-Parlament Ewropew u tal-Kunsill tal-24 ta' Novembru 2010 li jistabbilixxi Awtorità Superviżorja Ewropea (Awtorità Bankarja Ewropea) u li jemenda d-Deċiżjoni Nru 716/2009/KE u jħassar id-Deċiżjoni tal-Kummissjoni 2009/78/KE (ĠU L 331, 15.12.2010, p. 1).

      (4)  Regolament Delegat tal-Kummissjoni (UE) 2016/98 tas-16 ta' Ottubru 2015 li jissupplimenta d-Direttiva 2013/36/UE tal-Parlament Ewropew u tal-Kunsill fir-rigward ta' standards tekniċi regolatorji sabiex jiġu speċifikati l-kundizzjonijiet ġenerali għall-funzjonament tal-kulleġġi tas-superviżuri (ara l-paġna 2 ta' dan il-Ġurnal Uffiċjali).

      (5)  Regolament ta' Implimentazzjoni tal-Kummissjoni (UE) 2016/100 tas-16 ta' Ottubru 2015 li jistabbilixxi standards tekniċi ta' implimentazzjoni li jispeċifikaw il-proċess konġunt ta' teħid ta' deċiżjonijiet fir-rigward tal-applikazzjoni għal ċerti permessi prudenzjali skont ir-Regolament (UE) Nru 575/2013 tal-Parlament Ewropew u tal-Kunsill (ara l-paġna 45 ta' dan il-Ġurnal Uffiċjali).

      (6)  Id-Direttiva 2014/59/UE tal-Parlament Ewropew u tal-Kunsill tal-15 ta' Mejju 2014 li tistabbilixxi qafas għall-irkupru u r-riżoluzzjoni ta' istituzzjonijiet ta' kreditu u ditti ta' investiment u li temenda d-Direttiva tal-Kunsill 82/891/KE u d-Direttivi 2001/24/KE, 2002/47/KE, 2004/25/KE, 2005/56/KE, 2007/36/KE, 2011/35/KE, 2012/30/UE u 2013/36/UE, u r-Regolamenti (UE) Nru 1093/2010 u (UE) Nru 648/2012, tal-Parlament Ewropew u tal-Kunsill (ĠU L 173, 12.6.2014, p. 190).

      ANNESS I

         Mudell tal-Immappjar

                  Istituzzjoni prinċipali tal-UE/kumpanija azzjonarja finanzjarja prinċipali tal-UE/kumpanija azzjonarja finanzjarja mħallta prinċipali tal-UE/istituzzjoni

                  Ammont totali tal-assi u l-elementi li ma jidhrux fil-karta tal-bilanċ (f'miljuni ta' euro)

                  Hija identifikata bħala istituzzjoni sistemikament importanti globalment (G-SII) jew istituzzjoni sistematikament importanti oħra (O-SII)?

                     Ingħatat eżenzjoni skont l-Artikolu 7 jew 10 tar-Regolament (UE) Nru 575/2013 (eżenzjonijiet minn rekwiżiti kapitali)? (Iva/Le)

                     Ingħatat eżenzjoni skont l-Artikolu 8 jew l- Artikolu 10 tar-Regolament (UE) Nru 575/2013 (eżenzjoni minn rekwiżiti ta' likwidità)? (Iva/Le)

                  Istituzzjonijiet awtorizzati fi Stat Membru/Entitajiet tas-settur finanzjarju awtorizzati fi Stat Membru

                  L-istituzzjoni/-entità tas-settur finanzjarju, hija importanti għall-grupp?
                  (Iva/Le)

                  L-istituzzjoni/-entità tas-settur finanzjarju, hija importanti għall-Istat Membru li fih hija awtorizzata?
                  (Iva/Le)

                  Ammont totali tal-assi u l-elementi li ma jidhrux fil-karta tal-bilanċ tal-istituzzjoni/entità tas-settur finanzjarju (f'miljuni ta' euro)

                  Il-kriterji użati għad-determinazzjoni tal-importanza għall-Istati Membri, kif applikabbli

                  Il-kriterji użati għad-determinazzjoni tal-importanza għall-grupp, kif applikabbli

                  Ingħatat eżenzjoni skont l-Artikolu 7 jew l-Artikolu 10 tar- Regolament (UE) Nru 575/2013
                  (eżenzjonijiet minn rekwiżiti kapitali)?
                  (Iva/Le)

                  Awtorità kompetenti/Awtorità oħra

                  Stat Membru

                  Istituzzjoni/Entità tas-settur finanzjarju

                  Il-Kodiċi tal-Identifikazzjoni Legali, fejn dan jeżisti (qabel l-Identifikaturi ta' Entità Ġuridika (LEI) jew is-Sistema LEI Globali)

                  L-istituzzjoni/l-entità tas-settur finanzjarju, hija identifikata bħala O-SII?

                  Kumpanija prinċipali immedjata tal-istituzzjoni/ entità tas-settur finanzjarju

                  Il-Kodiċi tal-Identifikazzjoni Legali, fejn dan jeżisti (qabel l-Identifikaturi ta' Entità Ġuridika (LEI) jew is-Sistema LEI Globali)

                  Il-kumpanija prinċipali immedjata hija identifikata bħala O-SII?

                  Kulleġġi ta' riżoluzzjoni:

                  Pajjiżi membri u osservaturi:

                  Awtoritajiet membri u osservaturi:

                  Il-Grupp tal-Ġestjoni tal-Kriżijiet (CMG):

                  Pajjiżi membri:

                  Awtoritajiet membri:

                  L-isem tas-superviżur konsolidanti jew tal-awtorità kompetenti tal-Istat Membru ta' domiċilju:

                  Indirizz tas-superviżur konsolidanti jew tal-awtorità kompetenti tal-Istat Membru ta' domiċilju:

                  Persuna ta' kuntatt (l-isem, indirizz tal-posta elettronika, numru tat-telefon) tas-superviżur konsolidanti jew tal-awtorità kompetenti tal-Istat Membru ta' domiċilju:

                  Ingħatat eżenzjoni skont l-Artikolu 8 jew l-Artikolu 10 tar-Regolament (UE) Nru 575/2013 (eżenzjonijiet minn rekwiżiti ta' likwidità)? (Iva/Le)

                  L-awtorità rilevanti hija membru jew osservatur tal-kulleġġ? Jekk iva u hija parti minn substruttura ta' kulleġġ partikolari, jekk jogħġbok speċifika.

                  Fergħat stabbiliti fi Stat Membru

                  Il-fergħa hija importanti għall-grupp?
                  (Iva/Le)

                  Il-kriterji użati għad-determinazzjoni tal-importanza, kif applikabbli

                  Il-fergħa hija importanti għall-Istat Membru skont l-Artikolu 51 tad- Direttiva 2013/36/UE?
                  (Iva/Le)

                  L-awtorità rilevanti hija membru jew osservatur tal-kulleġġ? Jekk iva u hija parti minn substruttura ta' kulleġġ partikolari, jekk jogħġbok speċifika.

                  Awtorità kompetenti/ Awtorità oħra

                  Stat Membru

                  Fergħa

                  Istituzzjoni li taħtha hija stabbilita l-fergħa

                  Il-Kodiċi tal-Identifikazzjoni Legali tal-istituzzjoni li taħtha hija stabbilita l-fergħa, fejn dan il-kodiċi jeżisti (qabel l-Identifikaturi ta' Entità Ġuridika (LEI) jew is-Sistema LEI Globali)

                  L-istituzzjoni fejn hija stabbilita l-fergħa hjia identifikata bħala O-SII? (Iva/Le)

                  Istituzzjonijiet awtorizzati u fergħat stabbiliti f'pajjiż terz

                  L-istituzzjoni/fergħa hija importanti għall-grupp?
                  (Iva/Le)

                  Il-kriterji użati għad-determinazzjoni tal-importanza, kif applikabbli

                  Ir-rekwiżiti ta' konfidenzjalità u segretezza professjonali applikabbli għall-awtorità superviżorja tal-pajjiż terz huma valutati bħala ekwivalenti mill-membri kollha tal-kulleġġ?
                  (Iva/Le)

                  L-awtorità superviżorja tal-pajjiż terz hija osservatur tal-kulleġġ? Jekk iva u hija parti minn substruttura ta' kulleġġ partikolari, jekk jogħġbok speċifika.

                  Awtorità superviżorja ta' pajjiż terz

                  Pajjiż terz

                  Istituzzjoni/fergħa

                  Il-Kodiċi tal-Identifikazzjoni Legali, fejn dan jeżisti (qabel l-Identifikaturi ta' Entità Ġuridika (LEI) jew is-Sistema LEI Globali)

                  Kumpanija prinċipali tal-istituzzjoni

                  Il-Kodiċi tal-Identifikazzjoni Legali, fejn dan jeżisti (qabel l-Identifikaturi ta' Entità Ġuridika (LEI) jew is-Sistema LEI Globali)

                  Hemm struttura oħra ta' kulleġġi mhux Ewropea? (Iva/Le) (jekk iva, jekk jogħġbok speċifika l-isem tal-kulleġġ u tal-kontrollur ospitanti):

                  Pajjiżi membri:

                  Awtoritajiet membri:

                  Isem tal-kulleġġ

      ANNESS II

         Mudell dwar arranġamenti bil-miktub ta' koordinazzjoni u kooperazzjoni tal-kulleġġ superviżorju stabbilit għall-

         Grupp <XY>/Istituzzjoni <A>


title: Regolament ta' Implimentazzjoni tal-Kummissjoni (UE) 2016/936 tat-8 ta' Ġunju 2016 dwar il-klassifikazzjoni ta' ċerti prodotti fin-Nomenklatura Magħquda

text:
               14.6.2016

               MT

               Il-Ġurnal Uffiċjali tal-Unjoni Ewropea

               L 155/19

         REGOLAMENT TA' IMPLIMENTAZZJONI TAL-KUMMISSJONI (UE) 2016/936
   tat-8 ta' Ġunju 2016
   dwar il-klassifikazzjoni ta' ċerti prodotti fin-Nomenklatura Magħquda
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (UE) Nru 952/2013 tal-Parlament Ewropew u tal-Kunsill tad-9 ta' Ottubru 2013 li jistabbilixxi l-Kodiċi Doganali tal-Unjoni (1), u b'mod partikolari l-Artikolu 57(4) u l-Artikolu 58(2) tiegħu,
   Billi:

               (1)

               Biex tiġi żgurata l-applikazzjoni uniformi tan-Nomenklatura Magħquda annessa mar-Regolament tal-Kunsill (KEE) Nru 2658/87 (2), huwa meħtieġ li jiġu adottati miżuri li jikkonċernaw il-klassifikazzjoni tal-prodotti msemmija fl-Anness ta' dan ir-Regolament.

               (2)

               Ir-Regolament (KEE) Nru 2658/87 stabbilixxa r-regoli ġenerali għall-interpretazzjoni tan-Nomenklatura Magħquda. Dawk ir-regoli japplikaw ukoll għal kull nomenklatura oħra li hija bbażata fuqha b'mod parzjali jew bis-sħiħ, jew li żżid kwalunkwe sottodiviżjoni magħha u li hija stabbilita b'dispożizzjonijiet speċifiċi tal-Unjoni, bl-għan li jiġu applikati t-tariffi u miżuri oħra relatati mal-kummerċ tal-prodotti.

               (3)

               Skont dawn ir-regoli ġenerali, il-prodotti deskritti fil-kolonna (1) tat-tabella stabbilita fl-Anness għandhom jiġu kklassifikati taħt il-kodiċi NM indikat fil-kolonna (2), minħabba r-raġunijiet stabbiliti fil-kolonna (3) ta' dik it-tabella.

               (4)

               Huwa xieraq li jiġi stipulat li l-informazzjoni tariffarja vinkolanti maħruġa fir-rigward tal-prodotti kkonċernati minn dan ir-Regolament u li ma tikkonformax ma' dan ir-Regolament tkun tista' tibqa' tiġi invokata mid-detentur, għal ċertu perjodu, skont l-Artikolu 34(9) tar-Regolament (UE) Nru 952/2013. Dak il-perjodu għandu jkun ta' tliet xhur.

               (5)

               Il-miżuri stipulati f'dan ir-Regolament huma skont l-opinjoni tal-Kumitat tal-Kodiċi Doganali,

         ADOTTAT DAN IR-REGOLAMENT:
   Artikolu 1
   Il-prodotti deskritti fil-kolonna (1) tat-tabella stabbilita fl-Anness għandhom jiġu kklassifikati fin-Nomenklatura Magħquda taħt il-kodiċi NM indikat fil-kolonna (2) ta' dik it-tabella.
   Artikolu 2
   L-informazzjoni tariffarja vinkolanti li ma tikkonformax ma' dan ir-Regolament tista' tibqa' tiġi invokata skont l-Artikolu 34(9) tar-Regolament (UE) Nru 952/2013 għal perjodu ta' tliet xhur mid-data tad-dħul fis-seħħ ta' dan ir-Regolament.
   Artikolu 3
   Dan ir-Regolament jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.

      Dan ir-Regolament jorbot fl-intier tiegħu u japplika direttament fl-Istati Membri kollha.
      Magħmul fi Brussell, it-8 ta' Ġunju 2016.

            Għall-Kummissjoni,

            F'isem il-President,

         Stephen QUEST

            Direttur Ġenerali għat-Tassazzjoni u l-Unjoni Doganali

      (1)  ĠU L 269, 10.10.2013, p. 1.

      (2)  Ir-Regolament tal-Kunsill (KEE) Nru 2658/87, tat-23 ta' Lulju 1987, dwar in-nomenklatura tat-tariffa u l-istatistika u dwar it-Tariffa Doganali Komuni ta' Dwana (ĠU L 256, 7.9.1987, p. 1).

      ANNESS

                  Deskrizzjoni tal-prodotti

                  Klassifikazzjoni (Kodiċi NM)

                  Raġunijiet

                  (1)

                  (2)

                  (3)

                  Prodott ippreżentat għall-bejgħ bl-imnut f'kapsuli tal-ġelatina, b'kull kapsula li tikkonsisti f'(mg):

                              —

                              simetikon: 257,5

                              —

                              ġelatina, gliċerol, dimetikon, diossidu tat-titanju (E 171), potassju sorbat, sustanzi kuluranti tal-ikel E 110 u E 122: appross. 196

                        Il-prodott itaffi l-uġigħ ta' stonku, u jipprevjeni l-infiħ u l-gass. Skont it-tikketta, il-prodott huwa ppreżentat għall-konsum mill-bniedem b'doża rakkomandata ta' kuljum ta' kapsula waħda jew żewġ kapsuli wara kull ikla prinċipali tal-ġurnata.

                  3004 90 00

                  Il-klassifikazzjoni hija ddeterminata mir-Regoli Ġenerali 1 u 6 għall-interpretazzjoni tan-Nomenklatura Magħquda, Nota 1(f) tal-Kapitolu 21 u mill-kliem tal-kodiċijiet NM 3004  u 3004 90 00 .
                  Il-prodott għandu proprjetajiet terapewtiċi minħabba li fih is-simetikon. Għaldaqstant, il-klassifikazzjoni tiegħu taħt l-intestatura 2106  bħala preparazzjoni tal-ikel mhux speċifikata jew inkluża band'oħra hija eskluża (ara n-Nota 1(f) tal-Kapitolu 21).
                  Il-prodott jinħareġ għall-bejgħ bl-imnut f'dożi mkejlin u jesibixxi proprjetajiet terapewtiċi jew profilattiċi definiti b'mod ċar, eż. kontra d-dispepsja funzjonali.
                  Għalhekk, il-prodott għandu jkun klassifikat bħala mediċina ppreżentata f'dożi mkejlin għall-bejgħ bl-imnut taħt il-kodiċi NM 3004 90 00 .


title: Regolament ta' Implimentazzjoni tal-Kummissjoni (UE) 2016/1063 tat-30 ta' Ġunju 2016 li jemenda għall-247 darba r-Regolament tal-Kunsill (KE) Nru 881/2002 li jimponi ċerti miżuri speċifiċi restrittivi diretti kontra ċerti persuni u entitajiet assoċjati mal-organizzazzjonijiet tal-ISIL (Da'esh) u tal-Al-Qaida

text:
               1.7.2016

               MT

               Il-Ġurnal Uffiċjali tal-Unjoni Ewropea

               L 177/4

         REGOLAMENT TA' IMPLIMENTAZZJONI TAL-KUMMISSJONI (UE) 2016/1063
   tat-30 ta' Ġunju 2016
   li jemenda għall-247 darba r-Regolament tal-Kunsill (KE) Nru 881/2002 li jimponi ċerti miżuri speċifiċi restrittivi diretti kontra ċerti persuni u entitajiet assoċjati mal-organizzazzjonijiet tal-ISIL (Da'esh) u tal-Al-Qaida
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament tal-Kunsill (KE) Nru 881/2002 tas-27 ta' Mejju 2002 li jimponi ċerti miżuri speċifiċi restrittivi diretti kontra ċerti persuni u entitajiet assoċjati mal-organizzazzjonijiet tal-ISIL (Da'esh) u tal-Al-Qaida (1), u b'mod partikolari l-Artikolu 7(1)(a) u l-Artikolu 7a(5) tiegħu,
   Billi:

               (1)

               L-Anness I tar-Regolament (KE) Nru 881/2002 jelenka l-persuni, il-gruppi u l-entitajiet koperti mill-iffriżar ta' fondi u ta' riżorsi ekonomiċi skont dan ir-Regolament.

               (2)

               Fl-24 ta' Ġunju 2016, il-Kumitat tas-Sanzjonijiet tal-Kunsill tas-Sigurtà tan-Nazzjonijiet Uniti (KSNU) ddeċieda li jemenda disa' entrati mil-lista tiegħu ta' persuni, gruppi u entitajiet li għalihom japplika l-iffriżar ta' fondi u ta' riżorsi ekonomiċi. L-Anness I tar-Regolament (KE) Nru 881/2002 għandu għalhekk jiġi aġġornat skont dan.

               (3)

               Sabiex jiġi żgurat li l-miżuri previsti f'dan ir-Regolament ikunu effettivi, dan ir-Regolament għandu jidħol fis-seħħ immedjatament,

         ADOTTAT DAN IR-REGOLAMENT:
   Artikolu 1
   L-Anness I tar-Regolament (KE) Nru 881/2002 huwa emendat skont l-Anness ta' dan ir-Regolament.
   Artikolu 2
   Dan ir-Regolament jidħol fis-seħħ dakinhar li jiġi ppubblikat f'Il-Ġurnal Uffiċjali tal-Unjoni Ewropea.

      Dan ir-Regolament jorbot fl-intier tiegħu u japplika direttament fl-Istati Membri kollha.
      Magħmul fi Brussell, it-30 ta' Ġunju 2016.

            Għall-Kummissjoni,

            F'isem il-President,

            Il-Kap tas-Servizz tal-Istrumenti tal-Politika Barranija

      (1)  ĠU L 139 29.5.2002, p. 9.

      ANNESS
      L-Anness I tar-Regolament (KE) Nru 881/2002 huwa emendat kif ġej:

                  (1)

                  L-annotazzjonijiet li ġejjin taħt l-intestatura “Persuni fiżiċi” jinbidlu b'dan li ġej:

                              (a)

                              “Lionel Dumont (magħruf bħala (a) Jacques Brougere, (b) Abu Hamza, (c) Di Karlo Antonio, (d) Merlin Oliver Christian Rene, (e) Arfauni Imad Ben Yousset Hamza, (f) Imam Ben Yussuf Arfaj, (g) Abou Hamza, (h) Arfauni Imad, (i) Bilal, (j) Hamza, (k) Koumkal, (l) Kumkal, (m) Merlin, (n) Tinet, (o) Brugere, (p) Dimon). Indirizz: Franza. Data tat-twelid: 21.1.1971. Post tat-twelid: Roubaix, Franza. Ċittadinanza: Franċiża. Tagħrif ieħor: Miżmum taħt kustodja fi Franza minn Mejju 2004. Id-data tad-deżinjazzjoni msemmija fl-Artikolu 2a (4) (b): 25.6.2003.” tinbidel b'dan li ġej:
                              “Lionel Dumont (magħruf bħala (a) Jacques Brougere, (b) Abu Hamza, (c) Di Karlo Antonio, (d) Merlin Oliver Christian Rene, (e) Arfauni Imad Ben Yousset Hamza, (f) Imam Ben Yussuf Arfaj, (g) Abou Hamza, (h) Arfauni Imad, (i) Bilal, (j) Hamza, (k) Koumkal, (l) Kumkal, (m) Merlin, (n) Tinet, (o) Brugere, (p) Dimon). Indirizz: Franza. Data tat-twelid: 29.1.1971. Post tat-twelid: Roubaix, Franza. Ċittadinanza: Franċiża. Tagħrif ieħor: Miżmum taħt kustodja fi Franza minn Mejju 2004. Id-data tad-deżinjazzjoni msemmija fl-Artikolu 7d(2)(i): 25.6.2003.”

                              (b)

                              “Emilie Konig. Data tat-twelid: 9.12.1984. Post tat-twelid: Ploemeur, Franza. Ċittadinanza: Franċiża. Tagħrif ieħor: Jinsab fis-Sirja sa mill-2013. Id-data tad-deżinjazzjoni msemmija fl-Artikolu 2a (4) (b): 23.9.2014.” tinbidel b'dan li ġej:
                              “Emilie Edwige Konig (magħruf bħala (a) Emilie Samra Konig). Data tat-twelid: 9.12.1984. Post tat-twelid: Ploemeur, Franza. Ċittadinanza: Franċiża. Numru tal-Passaport: (a) 05AT521433 (Numru tal-passaport Franċiż, maħruġ fit-30.11.2005 (mis-Sous-Préfecture tal-pulizija ta' Lorient, Franza), (b) 050456101445 (Karta tal-identità nazzjonali Franċiża, maħruġa fid-19.5.2005 mis-Sous-Préfecture tal-puliżija ta' Lorient, Franza), (c) 0205561020089 (Numru tal-karta tal-identità Franċiża, maħruġa fit-30.5.2002 taħt l-isem Emilie Edwige Konig). Tagħrif ieħor: Jinsab fis-Sirja sa mill-2013. Id-data tad-deżinjazzjoni msemmija fl-Artikolu 7d(2)(i): 23.9.2014.”

                              (c)

                              “Kevin Guiavarch. Data tat-twelid: 12.3.1993. Post tat-twelid: Pariġi, Franza. Ċittadinanza: Franċiża. Tagħrif ieħor: Jinsab fis-Sirja sa mill-2012. Id-data tad-deżinjazzjoni msemmija fl-Artikolu 2a (4) (b): 23.9.2014.” tinbidel b'dan li ġej:
                              “Kevin Guiavarch. Data tat-twelid: 12.3.1993. Post tat-twelid: Pariġi, Franza. Ċittadinanza: Franċiża. Tagħrif ieħor: Jinsab fis-Sirja sa mill-2012. Id-data tad-deżinjazzjoni msemmija fl-Artikolu 7d(2)(i): 23.9.2014.”

                              (d)

                              “Boubaker Ben Habib Ben Al-Hakim (magħruf bħala (a) Boubakeur el-Hakim, (b) Boubaker el Hakim, (c) Abou al Moukatel, (d) Abou Mouqatel, (e) Abu-Muqatil al-Tunisi; Data tat-twelid: 1.8.1983; Post tat-twelid: Pariġi, Franza; Indirizz: Ir-Repubblika Għarbija Sirjana (f'Settembru 2015); Ċittadinanza: (a) Franċiża (b) Tuneżina. Id-data tad-deżinjazzjoni msemmija fl-Artikolu 7d(2)(i): 29.9.2015.” tinbidel b'dan li ġej:
                              “Boubaker Ben Habib Ben Al-Hakim (magħruf bħala (a) Boubakeur el-Hakim, (b) Boubaker el Hakim, (c) Abou al Moukatel, (d) Abou Mouqatel, (e) Abu-Muqatil al-Tunisi, (f) El Hakim Boubakeur); Data tat-twelid: 1.8.1983; Post tat-twelid: Pariġi, Franza; Indirizz: Ir-Repubblika Għarbija Sirjana (f'Settembru 2015); Ċittadinanza: (a) Franċiża (b) Tuneżina. Id-data tad-deżinjazzjoni msemmija fl-Artikolu 7d(2)(i): 29.9.2015.”

                              (e)

                              “Peter Cherif; Data tat-twelid: 26.8.1982; Post tat-twelid: Pariġi, Franza; Indirizz: Al Mukalla, provinċja ta' Hadramawt, il-Jemen; Ċittadinanza: Franċiża. Id-data tad-deżinjazzjoni msemmija fl-Artikolu 7d(2)(i): 29.9.2015” tinbidel b'dan li ġej:
                              “Peter Cherif; Data tat-twelid: 26.8.1982; Post tat-twelid: L-20 distrett ta' Pariġi, Franza; Indirizz: Al Mukalla, provinċja ta' Hadramawt, il-Jemen; Ċittadinanza: Franċiża. Id-data tad-deżinjazzjoni msemmija fl-Artikolu 7d(2)(i): 29.9.2015.”

                              (f)

                              “Maxime Hauchard (magħruf bħala Abou Abdallah al Faransi); Data tat-twelid: 13.3.1992; Post tat-twelid: In-Normandija, Franza; Indirizz: Ir-Repubblika Għarbija Sirjana (f'Settembru 2015); Ċittadinanza: Franċiża. Id-data tad-deżinjazzjoni msemmija fl-Artikolu 7d(2)(i): 29.9.2015.” tinbidel b'dan li ġej:
                              “Maxime Hauchard (magħruf bħala Abou Abdallah al Faransi); Data tat-twelid: 17.3.1992; Post tat-twelid: Saint Aubin les Elbeuf, in-Normandija, Franza; Indirizz: Ir-Repubblika Għarbija Sirjana (f'Settembru 2015); Ċittadinanza: Franċiża. Numru tal-Passaport: (a) 101127200129 (Karta tal-identità nazzjonali Franċiża maħruġa mis-Sous-Préfecture ta' Bernay, Franza u li tiskadi fl-4.11.2020). Id-data tad-deżinjazzjoni msemmija fl-Artikolu 7d(2)(i): 29.9.2015.”

                              (g)

                              “Nasir 'Abd-Al-Karim 'Abdullah Al-Wahishi (magħruf bħala (a) Nasir al-Wahishi, (b) Abu Basir Nasir al-Wahishi, (c) Naser Abdel Karim al-Wahishi, (d) Nasir Abd al-Karim al-Wuhayshi, (e) Abu Basir Nasir Al-Wuhayshi, (f) Nasser Abdul- karim Abdullah al-Wouhichi, (g) Abu Baseer al-Wehaishi, (h) Abu Basir Nasser al-Wuhishi, (i) Abdul Kareem Abdullah Al-Woohaishi, (j) Nasser Abdelkarim Saleh Al Wahichi, (k) Abu Basir, (l) Abu Bashir). Data tat-twelid: 1.10.1976, (b) 8.10.1396 (Kalendarju Hijri). Post tat-twelid: il-Jemen. Ċittadinanza: Jemenita. Numru tal-Passaport: 40483 (Numru tal-passaport Jemenit maħruġ fil-5.1.1997). Tagħrif ieħor: (a) Mill-2007, mexxej ta'Al-Qaida fil-Jemen (AQY). Minn Jannar 2009, mexxej ta' Al-Qaida fil-Peniżola Għarbija li topera fil-Jemen u fl-Arabja Sawdija (c) Assoċjat mat-tmexxija għolja ta' Al-Qaida (d) jgħid li kien segretarju ta' Usama Bin Laden (mejjet) qabel l-2003. Arrestat fl-Iran u estradit lejn il-Jemen fl-2003, fejn huwa ħarab mill-ħabs fl-2006 u kien għadu maħrub f'Jannar 2010. Id-data tad-deżinjazzjoni msemmija fl-Artikolu 2a (4) (b): 19.1.2010.” tinbidel b'dan li ġej:
                              “Nasir 'Abd-Al-Karim 'Abdullah Al-Wahishi (magħruf bħala (a) Nasir al-Wahishi, (b) Abu Basir Nasir al-Wahishi, (c) Naser Abdel Karim al-Wahishi, (d) Nasir Abd al-Karim al-Wuhayshi, (e) Abu Basir Nasir Al-Wuhayshi, (f) Nasser Abdul- karim Abdullah al-Wouhichi, (g) Abu Baseer al-Wehaishi, (h) Abu Basir Nasser al-Wuhishi, (i) Abdul Kareem Abdullah Al-Woohaishi, (j) Nasser Abdelkarim Saleh Al Wahichi, (k) Abu Basir, (l) Abu Bashir). Data tat-twelid: 1.10.1976, (b) 8.10.1396 (Kalendarju Hijri). Post tat-twelid: il-Jemen. Ċittadinanza: Jemenita. Numru tal-Passaport: 40483 (Numru tal-passaport Jemenit maħruġ fil-5.1.1997). Tagħrif ieħor: Rappurtat mejjet fil-Jemen f'Ġunju 2015. Id-data tad-deżinjazzjoni msemmija fl-Artikolu 7d(2)(i): 19.1.2010.”

                              (h)

                              “Qasim Yahya Mahdi al-Rimi (magħruf bħala (a) Qasim Al-Rimi, (b) Qasim al-Raymi, (c) Qassim al-Raymi, (d) Qasim al-Rami, (e) Qasim Yahya Mahdi 'Abd al-Rimi, (f) Abu Hurayah al-Sana'ai, (g) Abu 'Ammar). Indirizz: il-Jemen. Data tat-twelid: 5.6.1978. Post tat-twelid: Sanaa, il-Jemen. Ċittadinanza: Jemenita. Numru tal-Passaport: 00344994 (Passaport Jemenit maħruġ fit-3 ta' Lulju 1999). Id-data tad-deżinjazzjoni msemmija fl-Artikolu 2a(4)(b): 11.5.2010” tinbidel b'dan li ġej:
                              “Qasim Mohamed Mahdi al-Rimi (magħruf bħala (a) Qasim Al-Rimi, (b) Qasim al-Raymi, (c) Qassim al-Raymi, (d) Qasim al-Rami, (e) Qasim Mohammed Mahdi Al Remi (f) Qassim Mohammad Mahdi Al Rimi (g) Qasim Yahya Mahdi 'Abd al-Rimi, (h) Abu Hurayrah al-Sana'ai, (i) Abu 'Ammar, (j) Abu Hurayrah). Indirizz: il-Jemen. Data tat-twelid: 5.6.1978. Post tat-twelid: Raymah village, Sanaa Governorate, il-Jemen. Ċittadinanza: Jemenita. Numru tal-Passaport: (a) 00344994 (Passaport Jemenit maħruġ fit-3.7.1999 f'Sanaa), (b) 973406 (karta ta' identifikazzjoni nazzjonali Jemenita, maħruġa fit-3.7.1996). Tagħrif ieħor: Isem l-omm: Fatima Muthanna Yahya. Id-data tad-deżinjazzjoni msemmija fl-Artikolu 7d(2)(i): 11.5.2010.”

                  (2)

                  L-annotazzjoni li ġejja taħt l-intestatura “Persuni, gruppi u entitajiet ġuridiċi” tinbidel b'dan li ġej:
                  “Al-Qaida in the Arabian Peninsula (magħrufa wkoll bħala (a) AQAP, (b) Al-Qaida of Jihad Organization in the Arabian Peninsula, (c) Tanzim Qa'idat al-Jihad fi Jazirat al-Arab, (d) Al-Qaida Organization in the Arabian Peninsula, (e) Al-Qaida in the South Arabian Peninsula, (f) Ansar al-Shari'a, (g) AAS, (h) Al-Qaida in Yemen, (i) AQY). Tagħrif ieħor: (a) Post: Il-Jemen jew l-Arabja Sawdija (2004 — 2006). (b) Iffurmata f'Jannar 2009 meta Al-Qaida fil-Jemen ingħaqdet mal-operattivi ta' Al-Qaida tal-Arabja Sawdija, (c) Il-mexxej tal-AQAP huwa Nasir 'abd-al-Karim 'Abdullah Al-Wahishi, (d) Ansar al-Shari'a ġiet iffurmata kmieni fl-2011 mill-AQAP u ħadet ir-responsabbiltà għal bosta attakki fil-Jemen kemm kontra objettivi governattivi kif ukoll kontra dawk ċivili. Id-data tad-deżinjazzjoni msemmija fl-Artikolu 2a (4) (b): 19.1.2010.” tinbidel b'dan li ġej:
                  “Al-Qaida in the Arabian Peninsula (magħrufa wkoll bħala (a) AQAP, (b) Al-Qaida of Jihad Organization in the Arabian Peninsula, (c) Tanzim Qa'idat al-Jihad fi Jazirat al-Arab, (d) Al-Qaida Organization in the Arabian Peninsula, (e) Al-Qaida in the South Arabian Peninsula, (f) Ansar al-Shari'a, (g) AAS, (h) Al-Qaida in Yemen, (i) AQY). Tagħrif ieħor: Post: Il-Jemen jew l-Arabja Sawdija (2004 — 2006). Id-data tad-deżinjazzjoni msemmija fl-Artikolu 7d(2)(i): 19.1.2010”


title: Regolament ta' Implimentazzjoni tal-Kummissjoni (UE) 2016/2351 tal-20 ta' Diċembru 2016 li jistipula l-kwantitajiet li għandhom jiżdiedu mal-kwantità ffissata għas-subperjodu mill-1 ta' April sat-30 ta' Ġunju 2017 fil-qafas tal-kwoti tarrifarji miftuħin bir-Regolament (KE) Nru 442/2009 fis-settur tal-laħam tal-majjal

text:
               21.12.2016

               MT

               Il-Ġurnal Uffiċjali tal-Unjoni Ewropea

               L 348/23

         REGOLAMENT TA' IMPLIMENTAZZJONI TAL-KUMMISSJONI (UE) 2016/2351
   tal-20 ta' Diċembru 2016
   li jistipula l-kwantitajiet li għandhom jiżdiedu mal-kwantità ffissata għas-subperjodu mill-1 ta' April sat-30 ta' Ġunju 2017 fil-qafas tal-kwoti tarrifarji miftuħin bir-Regolament (KE) Nru 442/2009 fis-settur tal-laħam tal-majjal
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (UE) Nru 1308/2013 tal-Parlament Ewropew u tal-Kunsill tas-17 ta' Diċembru 2013 li jistabbilixxi organizzazzjoni komuni tas-swieq fi prodotti agrikoli u li jħassar ir-Regolamenti tal-Kunsill (KEE) Nru 922/72, (KEE) Nru 234/79, (KE) Nru 1037/2001 u (KE) Nru 1234/2007 (1), u b'mod partikolari l-Artikolu 188(2) u (3) tiegħu,
   Billi:

               (1)

               Ir-Regolament tal-Kummissjoni (KE) Nru 442/2009 (2) fetaħ kwoti tariffarji annwali għall-importazzjoni ta' prodotti tas-settur tal-laħam tal-majjal. Il-kwoti li jidhru fl-Anness I, il-parti B tar-Regolament imsemmi huma amministrati skont il-metodu tal-eżami simultanju.

               (2)

               Il-kwantitajiet koperti mill-applikazzjonijiet għal liċenzji tal-importazzjoni mressqin mill-1 sas-7 ta' Diċembru 2016 għas-subperjodu mill-1 ta' Jannar sal-31 ta' Marzu 2017 huma inqas mill-kwantitajiet disponibbli. Għaldaqstant, jixraq li jiġu ddeterminati l-kwantitajiet li għalihom ma tressqux applikazzjonijiet, u li dawn jiżdiedu mal-kwantità ffissata għas-subperjodu tal-kwota li jmiss.

               (3)

               Sabiex tiġi ggarantita l-effikaċja tal-miżura, jixraq li dan ir-Regolament jidħol fis-seħħ dakinhar tal-pubblikazzjoni tiegħu f'Il-Ġurnal Uffiċjali tal-Unjoni Ewropea,

         ADOTTAT DAN IR-REGOLAMENT:
   Artikolu 1
   Il-kwantitajiet li għalihom ma tressqux applikazzjonijiet għal liċenzji tal-importazzjoni skont ir-Regolament (KE) Nru 442/2009, li għandhom jiżdiedu mas-subperjodu mill-1 ta' April sat-30 ta' Ġunju 2017, jidhru fl-Anness ta' dan ir-Regolament.
   Artikolu 2
   Dan ir-Regolament jidħol fis-seħħ fil-jum tal-pubblikazzjoni tiegħu f'Il-Ġurnal Uffiċjali tal-Unjoni Ewropea.

      Dan ir-Regolament jorbot fl-intier tiegħu u japplika direttament fl-Istati Membri kollha.
      Magħmul fi Brussell, l-20 ta' Diċembru 2016.

            Għall-Kummissjoni,

            F'isem il-President,

         Jerzy PLEWA

            Direttur Ġenerali

            Direttorat Ġenerali għall-Agrikoltura u l-Iżvilupp Rurali

      (1)  ĠU L 347, 20.12.2013, p. 671.

      (2)  Ir-Regolament tal-Kummissjoni (KE) Nru 442/2009 tas-27 ta' Mejju 2009 li jiftaħ u jipprovdi għall-amministrazzjoni ta' kwoti tariffarji tal-Komunità fis-settur tal-laħam tal-majjal (ĠU L 129, 28.5.2009, p. 13).

      ANNESS

                  Numru tal-ordni

                  Kwantitajiet mhux mitluba li għandhom jiżdiedu mal-kwantitajiet disponibbli għas-subperjodu mill-1 ta' April sat-30 ta' Ġunju 2017
                  (f'kg)

                  09.4038

                  25 848 750

                  09.4170

                  3 691 500

                  09.4204

                  3 468 000